Summary: Britannian EU-eron varmistava lainsäädäntö yritetään saada uuden parlamentin hyväksyttäväksi vielä ennen joulua.

Britannian työväenpuolueen johtajat ovat viikonlopun aikana pyytäneet anteeksi kannattajiltaan heikosti sujuneita vaaleja.
 Puolueen puheenjohtaja  Jeremy Corbyn  on ollut yleisradioyhtiö  BBC:n haastattelussa  ja myös kirjoittanut  Observer - ja  Sunday Mirror  lehtiin kirjeen. Hän sanoo vaalitappion olleen "ankara isku jokaiselle, joka olisi halunnut muutosta tähän maahan".
 Corbyn sanoo kantavansa vastuun vaalituloksesta, vaikkakin hän on ylpeä puolueen kampanjasta. Hän on aiemmin ilmoittanut vetäytyvänsä puheenjohtajan tehtävästä.
 Työväenpuolueen kannatusprosentti jäi 32:een, eli puolue menetti kahdeksan prosenttiyksikköä kannatuksestaan. Tämän seurauksena puolueen parlamenttiedustajien määrä putosi 59:llä.
 Konservatiivien kannatusprosentti nousi vain yhdellä, mutta vaalijärjestelmän ansiosta sen edustajanpaikat lisääntyivät peräti 47:llä ja puolue nousi ehdottomaan enemmistöön parlamentissa.
 Katso vaalitulos BBC:n sivuilta   tästä :
 Työväenpuolue riitelee ja etsii uutta johtajaa
 Työväenpuolue on pahasti hajallaan Corbynin heikon johtajuuden ja ristiriitaisen brexit-kannan takia. Huomattava osa sen kannattajista vastusti brexitiä, mutta Corbynin uskottiin kannattavan sitä, samoin kuin suuri osa pienten paikkakuntien Labour-aktiiveista.
 Puolueen riitaa ilmentää paikkansa menettäneen kansanedustajan  Caroline Flintin  lausunto brexitiä vastustaneesta kansanedustaja  Emily Thornberrystä .
 Flint sanoo Thornberryn lausahtaneen brexitiä kannattavasta vaalipiiristä kotoisin olevalle edustajakollegalleen: "Onneksi minun vaalipiirini ihmiset eivät ole yhtä typeriä kuin sinun."
 Thornberry kiistää jyrkästi sanoneensa mitään tuonkaltaistakaan.
 Puolueen hallitus on aloittamassa valmisteluja uuden puheenjohtajan valitsemiseksi. Vaihdoksen uskotaan tapahtuvan 8 - 10 viikon kuluttua.
 Kansanedustaja  Lisa Nandy  on ensimmäisenä ilmoittanut harkitsevansa vakavasti ehdolle asettumista. Hänen uskotaan saavan useita kilpailijoita.
 Työväenpuolueen kansanedustaja Lisa Nandy  Jonathan Hordle / AOP
 BBC:n haastattelussa Nandylla oli jo paljon ideoita puolueen uudistamiseksi. Hän esimerkiksi siirtäisi puolueen päämajan pois Lontoosta, jotta maakuntien ajatukset tulisivat paremmin otetuiksi huomioon.
 Brexit heti käsittelyyn
 Britannian uuden parlamentin toiminta käynnistyy heti alkavalla viikolla.
 Ensiksi kansanedustajien on valittava parlamnentille uusi puhemies. Siinä tehtävässä jatkanee legendaarisen  John Bercowin  paikan syksyllä ottanut  Sir Lindsay Hoyle .
 Tiistaina tapahtuvan puhemiehen valinnan jälkeen alkavat kansanedustajien valatilaisuudet. He joko vannovat uskollisuutta Britannian kruunulle tai vaihtoehtoisesti antavat juhlallisen vakuutuksen.
 Torstaina on ensimmäinen mahdollinen päivä, jolloin parlamentin toiminta voi varsinaisesti alkaa. Kuningatar  Elisabet  avaa valtiopäivät pitämällä ministerien hänelle laatiman avajaispuheen.
 Seuraavina päivinä parlamentti keskustelee kuningattaren puheen sisällöstä, jonka hyväksymisestä lopulta äänestetään. Puhe saanee hyväksynnän. Edellisen kerran se on hylätty vuonna 1924.
 BBC:n mukaan on mahdollista, että pääministeri  Boris Johnson  tuo jo perjantaina EU-erosopimuksen parlamentin käsittelyyn. Hän on sanonut, että aloittaa brexit-sopimuksen hyväksymismenettelyn käsittelyn jo ennen joulua.

Britannian työväenpuolue pyysi anteeksi vaalitappiota ja alkoi etsiä uutta johtajaa – Boris Johnson kiirehtii brexitiä


Summary: Viidennes hedelmöityshoidoista tehdään lahjoitetuilla sukusoluilla. Lahjoittajaisän löytäminen aikuisena on vaikeaa.

Helsingin ja Uudenmaan sairaanhoitopiiri

Nuorempana  Mari  hämmästeli siskonsa ja veljensä kanssa, mikseivät he näytä toisiltaan. Muiden perheiden sisaruksilla oli paljon samaa näköä.
 – Heitimme vitsiä, että pikkuveli on adoptoitu Vietnamista, koska hänellä on kauniin ruskeat silmät ja meillä ei.
 Vitsi naurattaa 28-vuotiasta Maria. Nyt hän tietää totuuden veljensä ruskeista silmistä: jokaisella sisaruksella on eri biologinen isä. He ovat saaneet alkunsa luovutetuilla siittiöillä.
 Mari esiintyy jutussa vain etunimellään, koska kaikki lähisukulaisetkaan eivät tiedä hänen alkuperästään.
 – Kun asia väännettiin mulle rautalangasta, oli fiilis kuin Salkkareissa.
 Lahjasolulapsista vähän tutkimusta
 Luovutetuista siittiöistä syntyneitä on haastateltu Tampereen yliopiston pro gradu -tutkielmaan, jota tekee sosiaalipsykologian opiskelija  Anni Sepponen .
 He ovat syntyneet lahjasoluhoitojen avulla ja kuulleet taustastaan vasta myöhemmällä iällä. Lahjasoluhoito tarkoittaa hedelmöityshoitoa, johon tarvitaan ulkopuolisen lahjoittajan siittiöitä tai munasoluja.
 Lahjasolulapsista ei ole suomalaista tutkimusta juuri ollenkaan. Mediassa kerrotaan hedelmöityshoidoista, mutta ääneen pääsevät lähinnä  luovuttajat  ja  vanhemmat  (Helsingin Sanomat, artikkeli vain tilaajille).
 – Kukaan ei tiedä, miten nämä lapset asian kokevat, Sepponen toteaa.
 Terveyden ja hyvinvoinnin laitoksen mukaan hedelmöityshoitoja aloitetaan Suomessa  vuosittain 13 000–14 000.  Hoidoista alle viidennes johtaa lapsen syntymään.
 Noin 280 lasta syntyi luovutetuista siittiöistä vuonna 2016. Marjut Suomi / Yle
 Lähes viidesosa kaikista hedelmöityshoidoista tehdään lahjoitetuilla sukusoluilla. Osuus voi tulevaisuudessa kasvaa, kun  HUS ja Tays aloittavat hedelmöityshoidot lahjoitetuilla munasoluilla ja siittiöillä .
 – Tällä hetkellä keskustellaan, että lapsia tehdään yhä myöhemmällä iällä. Voisi kuvitella, että hedelmöityshoidot lisääntyvät tulevaisuudessa ja samalla lahjasolulapsien määrä, Anni Sepponen pohtii.
 "Äiti halusi nähdä ilmeeni"
 Kesällä neljä vuotta sitten Mari matkasi kotiseudulleen tapaamaan perhettään. Isosiskon näkeminen pitkästä aikaa ilostutti.
 Äidillä oli jotain kerrottavaa, ja sen piti tapahtua kasvotusten.
 – Äiti halusi nähdä ilmeeni, Mari muistaa.
 Perille päästyään Mari istahti ruokapöydän ääreen, äiti sohvalle. Hän kertoi, että Marin isä ei voi saada biologisia lapsia.
 Halusin laittaa tiedon saman tien eteenpäin, ettei olisi enää mitään salattavaa.  Mari
 – Ajattelin, että me kolme lasta olemme jotenkin hauska sattuma. Että siittiöt kuitenkin sitten toimivat. Sisko alkoi virnuilemaan ja käski arvata uudestaan.
 Marin isosisko oli saanut kuulla paljastuksen jo muutamaa vuotta aiemmin. Äiti halusi kertoa lapsilleen yksitellen, mutta Mari ei malttanut odottaa ja kertoi pikkuveljelleen.
 – Halusin laittaa tiedon saman tien eteenpäin, ettei olisi enää mitään salattavaa. Asiasta vaikeneminen on varmasti tuntunut tosi oudolta.
 "Geenikelat lähtivät pyörimään"
 Moni luovutetuista siittiöistä syntynyt kuulee taustastaan vasta aikuisena. Anni Sepposen mukaan tieto omasta alkuperästä on usein sokki.
 – Voi tulla jopa järkytystä ja vihaa, että miksi tästä ei ole kerrottu aiemmin. Pahimmillaan tunnetaan, että oma elämä on tähän asti ollut valheellinen. Päällimmäisenä on kuitenkin kiinnostus: mitä tämä tarkoittaa ja mikä tämä juttu edes on, Sepponen kertoo.
 Vaikka lahjasolulapsella on oikeus tietää alkuperästään, vanhemmilla ei ole juridista velvollisuutta kertoa sitä. Lahjasiittiöillä alkunsa saaneiden kokemuksia tutkinut Anni Sepponen uskoo, että kertominen kannattaa. Lauri Rautavuori / Yle
 Marinkin pää oli täynnä kysymyksiä. Kuinka suuri paino geeneillä on hänen persoonassaan? Mitä hän on perinyt luovuttajalta? Kuka luovuttaja edes on?
 – Se tuntui tosi jännittävältä. Kaiken maailman geenikelat lähtivät pyörimään.
 Mikään maailmanloppu tieto ei ollut, Mari sanoo. Se harmitti, ettei hän enää voisi kerskua karjalaisilla verijuurillaan.
 – Pidin lapsena tosi hienona asiana, että Karjalassa on juuret, mutta Hämeessä on kasvettu.
 Mari yritti peilata omaa persoonaansa tuntemattomaan luovuttajaan. Muusikoksi opiskelleena hän ajatteli, että sukusolujen luovuttajakin on taiteilijatyyppi.
 Joillekin tieto tuo myös huojennusta siitä, etteivät tietyt perinnölliset sairaudet siirry isältä itselle.
 – Ajan myötä suurin osa lahjasiittiölapsista on tiedon kanssa ok, Anni Sepponen sanoo.
 Kuka saa luovuttaa? Siittiöiden luovuttajaksi kelpaa perusterve 20–45-vuotias mies. Luovuttajat eivät saa tupakoida, eikä suvuissa saa esiintyä perinnöllisiä sairauksia. Sukusoluista ei saa maksaa luovuttajalle. Mahdollisista kuluista ja ansionmenetyksestä voi kuitenkin saada korvauksen. Lähteet:   Väestöliitto ,  Finlex
 Luovuttajan löytäminen on tuuripeliä
 Sepposen mukaan lahjasolulapsille on tavallista, että oma identiteetti nähdään uudessa valossa biologisen taustan paljastumisen jälkeen.
 – Samankaltaisuutta etsitään, mutta varmuutta ei voi saada luovuttajaa tuntematta.
 Eikä luovuttajaan noin vain tutustuta.
 Nykyinen hedelmöityshoitolaki astui voimaan vuonna 2007. Laki vaatii sukusolujen luovuttajaa antamaan henkilötietonsa, jotta lahjasolulapsi voi aikuistuttuaan selvittää biologisen alkunsa. 18-vuotiaalla on tähän oikeus.
 Marille ja muille ennen uutta lakia alkunsa saaneille lahjasolulapsille oman taustan selvittäminen on vaikeaa.
 Geenitestien avulla saattaa onnistaa, mutta tiettävästi vain yksi suomalainen luovutetuista siittiöistä syntynyt on jäljittänyt biologisen isänsä. Helsingin Sanomat kirjoitti 2018 miehestä, joka löysi luovuttajaisänsä,  koska tämän sisko oli antanut DNA-testituloksensa suosittuun tietokantaan  (artikkeli vain tilaajille).
 Kukaan Sepposen haastattelemista ei aktiivisesti etsi luovuttajaisäänsä, eikä etsi Marikaan.
 – Eivät vanhemmatkaan saaneet tietää kuin silmien värin ja mistä päin Suomea ”satsi” on tulossa, hän kertoo.
 Jos hoitojen seurauksena syntyy lapsi, sukusolujen luovuttajalla ei ole häneen juridisia oikeuksia eikä velvoitteita.
 Tietääkö isä, että minä tiedän?
 Entä sitten se isä, joka piteli sylissä ja kasvatti?
 Mari kuvailee isäsuhdettaan sopivan etäiseksi ja arkiseksi. Teini-ikäisenä hän ei halunnut olla isänsä kanssa missään tekemisissä ja oli valmis jopa kieltämään hänet. Nyt hän ajattelee pehmeämmin.
 – Kun on joutunut miettimään omaa taustaa, on herännyt uusi kiinnostus isänkin taustaa kohtaan.
 Anni Sepposen haastattelemia lahjasiittiölapsia yhdistää se, että kukaan heistä ei ole keskustellut asiasta isänsä kanssa. Ei ole Marikaan.
 – Se harmittaa, koska en ole ihan varma tietääkö hän, että äiti on kertonut meille. Mua on pelottanut isän reaktio. En tiedä, mitä hänen päässään ylipäänsä liikkuu. Hän on aina puhunut omista asioistaan tosi vähän.
 Loppujen lopuksi Mari uskoo, että kasvatus ja kotiolot ovat tärkeämpiä kuin geeniperimä.
 – Perimästä huolimatta kasvatti-isä on se ainoa oikea isä. Haluaisin näyttää hänelle, että hei, välitän sinusta.

Mari kuuli 24-vuotiaana, että hänen biologinen isänsä onkin tuntematon spermanluovuttaja – "Kukaan ei tiedä, miten nämä lapset asian kokevat"


Summary: Oikeistolaisen Ekre-puolueen puheenjohtaja arvelee vasemmiston nyt kostavan Suomen vuoden 1918 tapahtumat.

Viron sisäministeri  Mart Helme  on radiohaastattelussa arvostellut rajusti Suomen uutta hallitusta ja nuorta pääministeri  Sanna Marinia  (sd.). Haastattelusta kertoo  Viron yleisradio ERR .
 Räägime asjast -ohjelmassa (suom. Puhutaan asioista) Helme asetti kyseenalaiseksi Marinin kokemuksen ja kyvyn hoitaa tehtäväänsä.
 – Muistan  Vladimir Uljanov-Leninin  sanoneen, että jokaisesta kyökkipiiasta voi tulla ministeri, tai miten hän sanoikaan. Nyt näemme, että myyjätytöstä on tullut pääministeri ja samalla joistakin muista katuaktivisteista ja lukutaidottomista ihmistä tullut hallituksen jäseniä.
 Helme on oikeistopopulistisen konservatiivisen kansanpuolueen Ekren puheenjohtaja.
 Hän epäilee, voiko Suomen hallitus puolustaa maansa etuja.
 – Nyt voimme jossain määrin nähdä punaisten koston valkoisille, eli siis punaiset, jotka halusivat [vuonna 1918] likvidoida Suomen, ovat päässeet valtaan ja yrittävät nyt tehdä Suomesta jonkinlaisen europrovinssin, jolla voi kyllä olla nimenä Suomi tai Finland, Mart analysoi.
 Helme uskoo, että Suomen johtoon nousee seuraavaksi Ekren sisarpuolueen, Perussuomalaisten puheenjohtaja  Jussi Halla-aho , koska "koska näin järjetöntä kuin nyt Suomessa tapahtuu, ei ole varmaankaan tapahtunut vuosisatoihin".
 Pääministeri: Meillä on hyvä yhteistyö Suomen kanssa
 Viron pääministeri  Jüri Ratas  on kommentoinut Helmen lausuntoa Facebook-sivullaan.
 – Suomi on läheinen ystävämme ja liittolaisemme, joiden kanssa kaikki Viron tasavallan hallitukset ovat toimineet hyvin ja tiiviisti. Sitä, mitkä demokraattiset puolueet ovat tällä hetkellä kunkin maan koalition jäseniä tai johtamia, ei ole vaikuttanut siihen. Minulla oli henkilökohtaisesti erittäin hyvä yhteistyö kahden edellisen Suomen pääministerin kanssa ja minulla oli erittäin myönteisiä ensimmäisiä yhteyksiä heidän uuteen hallituksen päällikköönsä Ratas kirjoittaa.
 – Viime viikolla keskustelin Sanna Marinin kanssa yhteisistä eduistamme Euroopan unionissa ja tiiviimmästä Pohjoismaiden ja Baltian maiden toiminnasta tällä viikolla torstaina ennen Eurooppa-neuvostoa. Odotan kaikkien Viron hallituksen jäsenten mielekästä ja kunnioittavaa yhteistyötä suomalaisten kollegoidemme kanssa, Viron keskustapuoluetta edustava pääministeri jatkaa.
 Viron hallitus huojuu – oppositio vaatii valehtelusta epäillyn Ekre-puolueen maaseutuministerin eroa

Viron sisäministeri haukkuu Sanna Marinin – "Kassatytöstä on tullut pääministeri"


Summary: Epävarman ja huonon johtamisen takia kokouksen monituntinen loppuistunto oli farssi, kirjoittaa Madridin ilmastokokousta seurannut Ylen toimittaja Kari Ikävalko.

Kansainväliset organisaatiot ja sopimukset

Ilmastokokousten alla on aina kuplinut. Ei sen takia, että neuvottelijat istuvat pitkään lukittujen ovien takana, vaan sen takia, että odotukset, vaatimukset ja toiveet ovat kasvaneet tieteen havaintojen myötä.
 Tieteelle on ollut tilausta ja sen viesti haluttiin kuulla edellisessä ilmastokokouksessa Puolan Katowicessa. Tiede oli vahvasti läsnä myös Espanjan Madridin kokouksessa.
 Yksi esimerkki. Sulava ikirouta, sademetsäpalot ja ilmastonmuutoksen takia vahingoittuva havumetsävyöhyke voivat lähivuosina aiheuttaa moninkertaisesti enemmän kasvihuonepäästöjä kuin Pariisin sopimuksen maiden pitäisi vähentää kymmenen vuoden aikana. Tutkijat eivät ole vielä varmoja määristä, mutta vahvistuvia  viitteitä  on olemassa.
 Osittain näistä syistä ilmastoaktivisti  Greta Thunberg  kävi  ihmettelemässä Madridin kokouksessa sitä , miten ihmeessä suuri määrä ihmisiä nysvää satoja tunteja päästövähennyksiin pyrkivän Pariisin sopimuksen päästökaupan sääntöjen kanssa.
 Ilmastoneuvottelijoiden vastaus ihmettelijöille on, että hätäänsä kertovat nuoret eivät ymmärrä neuvotteluiden luonnetta. Kyse on paisuneesta ilmastoneuvottelukuplasta. Kuplan sisällä on tuhansia oman maan asialle omistautuneita, mutta myös paljon yhteistä hyvää haluavia virkamiehiä ja poliitikkoja.
 Kuplan kasvattajana nyt myös Chile
 Neuvottelujen kaikille osapuolille on nyt enemmän tai vähemmän valjennut, minkälainen muutos on edessä ja muutosta halutaan nuorten johdolla laajasti.
 Miljoonat eurot ja hiilidioksiditonnit ovat neuvottelijoiden pelimerkkejä, kun päästöjen ja muutoksen kannalta kyse on miljardeista ja gigatonneista. Tässä on yksi kuiluista, joita neuvotteluhuoneiden ja messukeskushallien sekä ulkopuolisen maailman välille kasvaa.
 Madridin kokousta on kuvattu ilmastokokousten 25-vuotisen historian suurimmaksi kuplaksi. Neuvottelukoneisto ja oheistapahtumat jauhavat, mutta ilman taitavaa johtamista mylly johtaa vain oman kuplan kasvattamiseen.
 Madridissa pöydällä oli loppuun asti kaikki tai ei mitään. Lopulta  kokouksesta ei saatu mitään . Puheenjohtaja Chilen olisi pitänyt pystyä arvottamaan ja esittämään jämäkästi etenemispolkuja muutenkin vaikeissa asioissa. Ei ihme, että kokouksesta tuli ennätyspitkä.
 EU:lla oli kokouksessa uusi vaihde päällä, kun se taktisesti keskiviikkona julkisti  viherryttämisohjelmansa . Ohjelma takasi sen, että Brasilian kaltaisilla mailla oli vastassa yhtenäinen rintama puolustamassa ilmastokunnianhimoa.
 Madridin ilmastokokouksen päätösistunto jatkui tauotta useita tunteja ja rättiväsyneet neuvottelijat tuskailivat teknisten ongelmien kanssa.  AOP
 EU ei antanut riittävän selkeää viestiä
 Mutta ilmasto- ja muuhun tieteeseen nojaavaa EU:ta ei voi pitää maailman hyväntekijänä. EU ajaa tiukkaa linjaa muita saastuttajia vastaan myös omien etujensa nimissä.
 EU on valitsemassa entistä selvemmin ilmastovankkureiden vetäjän roolia. Vanha hiili- ja teräsunioni joutuu samalla miettimään sitä, miten oma teollisuus pärjää nahan luonnissa.
 Madridissa näitä etuja valvoi ratkaisevat päivät komission vihreän ohjelman vastaava  Frans Timmermans .
 Ja olisihan se ollut ihme, jos EU ei olisi ollut Madridissa aloitteellinen uusien, tiukempien sitoumusten kanssa. EU oli se taho, joka ajoi Pariisin sopimukseen kunnianhimotavoitteet, joita tarkistetaan viiden vuoden välein.
 EU lupasi jo aikoja sitten päivittää vuonna 2014 antamansa nykyiset sitoumukset. Nyt sillä on vasta selvä aie niistä ensi vuoden lopulle. Viisi vuotta meni siis jo. Tämä on pitkälti se syy, miksi ilmastokupla ei puhjennut Madridissa. Kuplan puheamiseen olisi tarvittu kunnon ote, jotta lisääntyvät ilmastopäästöt saadaan reippaaseen laskuun hetimiten.
 Kupla kyllä puhkesi siltä osin, että kokouksen epävarman ja huonon johtamisen takia kokouksen monituntinen loppuistunto oli farssi. Istunto oli täynnä teknisiä ongelmia, joiden ratkomisen lomassa rättiväsyneet edustajat yrittivät tehdä päätöksiä.
 Sirkuksen vankkurit jatkavat kulkemistaan ratkaisevaan Glasgowin kokoukseen ja koirat haukkuvat ulkopuolella.
 Lue lisää:
 Ympäristöministeri Mikkonen Madridin kompromissista: "Näin suurta kuilua ei ole koskaan ollut neuvottelusalien ja ilmastokeskustelun välillä"
 Madridin ilmastokokous päättyi laihoin tuloksin
 EU:n uusi ilmastolinjaus: Sata miljardia euroa hiilestä luopumiseen, ilmastolaki voimaan keväällä, 2030 tavoitteita tiukemmiksi
 Ilmastoaktivisti Greta Thunberg Madridissa: Äänemme kuullaan, mutta se ei ole johtanut toimiin

Analyysi: Ilmastokokouskupla paisui Madridissa – politiikka etääntynyt ilmastohädästä tuhoisalle tielle


Summary: Aiemmin presidentti on ollut pidättäytyväinen aiheen suhteen.

Presidentti  Sauli Niinistö  on kommentoinut Syyrian al-Holin leirillä olevien suomalaisten tilannetta  tasavallan presidentin verkkosivuilla.
 Niinistön mukaan kokonaiskuva lienee tällä hetkellä aika selvä: lapsia Suomen tulee auttaa.
 – Oikeudellisesta velvoitteesta on näköjään esitetty eriäviä näkemyksiä, mutta yhtä kaikki; moraalinen velvollisuus on ilmiselvä, hän kirjoittaa.
 Sama velvoite ei presidentin mukaan ulotu äiteihin, vaikka Suomen kansalaisina heillä on oikeus konsulipalveluihin.
 – Ongelma tulee, jos lapsen auttaminen estyy siksi, että tosiasialliseksi ehdoksi tulee äidin sisällyttäminen samaan apuun. Linjaus tästä on keskeinen, niin hallituksen päätöksessä kuin välikysymyksessä.
 Niinistön mukaan hallitus tekee linjauksen asiasta lähipäivinä
 Niinistö kertoo kommentoivansa asiaa, koska häneltä on kaivattu siihen kannanottoja. Presidentin mukaan syy siihen, miksei hän ole asettunut tukemaan hallituksen al-Hol-linjausta, on yksinkertaisen selvä:
 – Linjausta ei ole, sen hallitus tekee vasta lähipäivinä.
 Niinistön mukaan hallitus on selvästi ryhtynyt pohtimaan asiaa sen vaatimalla tavalla. Hän kertoo keskustelleensa sekä entisen pääministerin  Antti Rinteen  (sd.) että pääministeri  Sanna Marinin  (sd.) kanssa.
 Niinistö toteaa, että muut Pohjoismaat ovat toistaiseksi tehneet enemmän kuin Suomi, esimerkiksi noutamalla orpoja ja sairaan lapsen pois leiriltä.
 – Mutta samalla niistä on kuultu tiukkoja vastustavia kantoja muiden leirillä olevien auttamisesta.
 Niinistö muistuttaa, että monien Pohjoismaiden turvallisuutta lisäävät lait ovat hyvin tiukkoja.
 – Suomi ei saa päätyä tilanteeseen, jossa turvallisuusriskien kohtelu on lievempää ja lainsäädäntömme väljempää kuin verrokkimaissa, Niinistö kirjoittaa.
 – Turvallisuuskysymys on syytä selvittää perin pohjin ja riippumatta siitä, miten nyt esillä oleva tilanne ratkeaa. Olemmekin pääministeri Marinin kanssa sopineet yhteistoimista jatkossa.

Sauli Niinistö otti kantaa al-Holin tilanteeseen: Lapsia tulee auttaa, äiteihin sama velvoite ei välttämättä ulotu


Summary: Presidentti Emmanuel Macron haluaa yksinkertaistaa järjestelmää ja kannustaa ranskalaisia työskentelemään pitempään.

Ranskassa ammattiyhdistykset yrittävät pakottaa presidentti Emmanuel Macronia luopumaan kiistanalaisesta eläkeuudistuksesta. Ay-liikkeen järjestämät protestit ovat viime päivinä alkaneet hiipua, ja tänään tavoitteena oli saada liikeelle miljoona ihmistä.
 Uutistoimisto AFP:n viranomaisilta kokoamien tietojen mukaan kaduilla on toistaiseksi ollut noin 200 000 ihmistä. Järjestäjät ovat antaneet huomattavasti suurempia lukuja.
 Mielenosoitukset ovat sujuneet pääosin rauhallisesti, mutta uutistoimisto Reutersin mukaan mellakkapoliisit ja ryhmä mielenosoittajia ottivat yhteen Pariisin itäosassa. Mielenosoittajat heittivät esineitä ja poliisi ampui kyynelkaasukranaatteja.
 Ammattiyhdistys uhkaa katkaista sähköt
 Julkinen liikenne on tänään ollut sekaisin eri puolilla Ranskaa. CGT-keskusliitto ilmoitti lakkoilijoiden myös katkaisseen sähköt noin 90 000 kodista ja uhkasi uusilla sähkökatkoilla. Ranskan ammattiyhdistysliike on jakautunut useisiin keskusjärjestöihin, ja CGT:n sanotaan edustavan jyrkkää linjaa hallitusta vastaan.
 Macron haluaa kannustaa ranskalaisia tekemään työtä pitempään. Nykyinen eläkeikä on 62, ja tavoitteena on, että ranskalaiset olisivat töissä 64 ikävuoteen asti. Samalla lukuisat erikoisjärjestelyt purettaisiin. Ranskassa on tällä hetkellä  42 erilaista eläkejärjestelmää.  Esimerkiksi rautatieläisillä on oma eläkejärjestelmä, jonka kautta voi eläköityä huomattavasti aikaisemmin kuin muilla aloilla.
 Enemmistö tukee mielenosoittajia
 Ranskassa eläkejärjestelmää on yritetty uudistaa jo 1990-luvulta saakka, mutta yritykset ovat kohdanneet voimakasta vastarintaa. Vuonna 1995 hallitus joutui perääntymään, kun lakkoilu uhkasi ranskalaisten joulunviettoa. RTL-uutiskanavan teettämän mielipidemittauksen mukaan enemmistö ranskalaisista tukee mielenosoittajia, mutta toivoo lakkotaukoa joulun ajaksi. Tosin mielipidemittausten tulokset ovat ristiriitaisia ja joidenkin kyselyjen mukaan enemmistö ranskalaisista kannattaa eläkejärjestelmän uudistamista.

Ranskassa 200 000 kaduilla vastustamassa eläkeuudistusta – Pariisissa poliisi käytti kyynelkaasua


Summary: Irlannin ulkoministeri kummasteli halua rajata neuvottelumahdollisuuksia jo ennalta.

Britannian pääministeri  Boris Johnson  aikoo esittää lakia, joka estäisi hallitusta pidentämästä brexitin siirtymäjaksoa ensi vuoden loppua kauemmas.
 Johnsonin konservatiivit ottivat murskavoiton taannoisissa parlamenttivaaleissa lupaamalla irrottaa Britannian EU:sta tammikuun loppuun mennessä. Tämän jälkeen on vuorossa vuoden loppuun kestävä siirtymäaika, jonka aikana Britannian ja EU:n on määrä neuvotella uusi kauppasopimus.
 Useat Euroopan johtajat ovat arvelleet, että aikataulu on liian tiukka, eikä kunnollista sopimusta ehditä saada vuodessa valmiiksi. Tämä puolestaan voisi jälleen lisätä epävarmuutta ja kaaosta.
 – Julkilausumassamme olemme tehneet selväksi, ettei siirtymäkautta jatketa. Uusi lakiesityksemme tulee estämään hallitusta suostumasta mihinkään jatkoaikeisiin, sanottiin pääministerin kanslian tiedotteessa.
 Irlannin ulkoministerin  Simon Coveneyn  mukaan Britannia on vaarassa ampua itseään nilkkaan torppaamalla mahdollisuuksia, joista voisi olla sille hyötyä.
 – Eihän kukaan pakota Britanniaa hakemaan jatkoaikaa, mutta tarvittaessa se voisi niin tehdä, Coveney perusteli RTE-yhtiön haastattelussa.
 Centre for European Reform -ajatushautomon edustaja  Sam Lowe  arveli, että edessä on runsaasti poliittista teatteria, ja itse neuvotteluihin päästään vasta noin puolen vuoden kuluttua.
 – Jotta sopimus saataisiin aikaan 11 kuukaudessa, Britannian on tehtävä myönnytyksiä useimmissa vaatimuksissaan EU:lle. Poliittisesti Johnson taas ei voi tehdä myönnytyksiä, ennen kuin on pannut oikein kunnolla vastaan, Lowe sanoi.
 Lue lisää:
 Britannian brexit-tuska ei ole lähelläkään loppuaan, vaan nyt alkaa todellinen vääntö – nämä asiat kiusaavat Boris Johnsonia seuraavaksi
 Britannian vaalit: Konservatiivit suurvoittoon, ero EU:sta toteumassa tammikuun lopussa – Lue 100 ja 300 sanan tiivistelmä

Britannian Johnson aikoo tehdä EU-siirtymäajan jatkamisesta laitonta


Summary: Lapset saivat muun muassa Legoja, lahjakortteja, toppavaatteita ja iPadin.

Etelä-Karjalan sosiaali- ja terveyspiiri (EKSOTE)

Monelle eteläkarjalaiselle lapselle uhkasi tulla tavallista ankeampi joulu, kun paikallinen nuorkauppakamari joutui  perumaan perinteisen Joulupuu-keräyksensä .
 Keräyksen turvin oli jo vuosien ajan kerätty joululahjoja vähävaraisten perheiden lapsille.
 Kun sana Joulupuu-keräyksen peruuntumisesta kiiri, päättivät paikalliset yrittäjät ryhtyä toimeen. Yrittäjien  Piia  ja  Janne Mäenpään  johdolla alkoi lokakuussa joululahjakeräys, jolla on nyt saatu kokoon kaikki lasten toivomat lahjat eli 656 pakettia.
 Lahjat on toimitettu Etelä-Karjalan sosiaali- ja terveyspiiri Eksotelle, joka jakaa lahjat eteenpäin.
 Mäenpään pariskunta halusi toteuttaa keräyksen talkoovoimin, ja mukaan lähti toistakymmentä eteläkarjalaista yritystä.
 Joulupuu-keräyksessä ajatus on ollut, että Etelä-Karjalan sosiaali- ja terveyspiiri kerää lapsilta lahjatoiveita. Kauppakeskuksissa on ollut joulupuu, jonka oksalla on ollut lahjatoive. Sen jälkeen kuka tahansa on voinut ottaa asiakseen toteuttaa kyseisen toiveen.
 Nyt toiveet tulivat Etelä-Karjalan sosiaali- ja terveyspiiriltä suoraan Mäenpään yrittäjäpariskunnalle, joka hankki lahjat muiden yrittäjien avustuksella.
 Lapsille voitiin Mäenpäitten mukaan hankkia laadukkaita lahjoja, ja myös arvokkaat, usean sadan euron lahjatoiveet saatiin toteutettua.
 Yli 600 lahjaa on nyt annettu Eksotelle jaettavaksi eteen päin. Kuvassa on Eksotelta Riitta Hakoma (vas.), yrittäjä Piia Mäenpää ja Eksotelta Jaana Turunen.
 Ei älyttömiä toiveita
 Viime aikoina on ollut kirjoittelua turhan kalliista lahjatoiveista. Muun muassa  Iltalehti kirjoitti , miten joululahjakeräyksissä on toivottu yli 1 000 euron iPhonea tai Guccin reppua.
 Palvelupäällikkö Raija Kojon mukaan heillekin tulleissa toiveissa oli arvokkaita lahjatoiveita, mutta hänen mielestään toiveet ovat olleet tarpeellisia.
 – Opiskelija on toivonut opiskeluvälineitä tai lapsi harrastusvälinettä. Kohta kotoa pois muuttava lapsi on saattanut toivoa esimerkiksi lakanoita tai pyyhkeitä omaan kotiin, kertoo Kojo.
 Kojo kertoo, että toisinaan yritykset myös lahjoittavat arvokkaita lahjoja, kuten puhelimia ilman mitään erityistä keräystäkään. Niille sosiaalitoimen työntekijät ovat voineet etsiä sopivan lahjoituskohteen.
 – Emme me ole lähteneet rajoittamaan lahjatoiveita. Guccin reppuja tai vastaavia ei meiltä ole pyydetty, kertoo Kojo.
 Pelastaa monen lapsen joulun
 Lahjat saapuivat Etelä-Karjalan sosiaali- ja terveyspiiriin viime viikolla, ja niitä päästään pikku hiljaa toimittaan lahjojen saajille.
 Lastensuojelun palvelupäällikkö  Raija Kojo  Eksotelta on tyytyväinen, että kaikki lahjoja toivoneet ovat lahjan myös saamassa. Vaikka nuorkauppakamari joutui perinteisen Joulupuu-keräyksensä perumaan, oli sielläkin saatu pienimuotoinen lahjojen keruu toteutettua.
 – Kyllä tämä on hieno asia, sanoo Kojo.
 Kojo kertoo, että lahjoista suurin osa menee vähävaraisille perheille.
 – Vähävaraisten perheiden määrä on yllättävän iso. Jos on monta lasta ja tiukka taloudellinen tilanne, niin kyllä tällaiset lahjoitukset helpottavat kokonaisuutta. Lapsiperheet ovat monesti taloudellisesti tiukoilla.
 Yrittäjät keräsivät 656 lahjaa. Lisäksi lahjoja on tullut jaettavaksi nuorkauppakamarilta ja muilta lahjoittajilta.  Henrietta Hassinen / Yle
 Kojo myös muistuttaa, että lapsia ovat kaikki alle 18-vuotiaat, joten erilaisten lahjojen tarve on hyvin moninainen.
 Yleinen toive on myös lahjakortti, jolloin lapsi voi käydä ostamassa haluamansa tavaran esimerkiksi tietystä vaate- tai urheiluliikkeestä.
 – Jotkut ovat sitä mieltä, että lahjakortti on persoonaton lahja, mutta tietynikäisille lapsille se mahdollistaa pienen shoppailun kavereiden kanssa, sanoo Kojo.
 Kaiken kaikkiaan lastensuojelun palvelupäällikön Raija Kojon mielestä vähävaraisille lapsille annetut lahjat toteuttavat hienosti joulun ajatusta.
 – Ne tuovat iloa lapsille pitkäksi aikaa. Se on meidän tavoitteemme.

Yrittäjät pelastivat 600 köyhän perheen joulun, eivätkä katsoneet lahjojen hintaa – "Toiveet ovat olleet tarpeellisia"


Summary: Yritysten lisäksi myös kunnat ja julkiset yhteisöt haluavat asiakkaan äänen kuuluviin.

Asiakaspalautepyyntöjä tulee nykyään niin monista kanavista, että hyvin harva pystyy niiltä välttymään.
 Jos teet verkko-ostoksia, asioit kivijalkakaupassa, ostat elokuvalipun tai käyt sairaalakäynnillä, voit saada esimerkiksi sähköpostiisi tai puhelimeesi viestin, jossa tiedustellaan tyytyväisyyttä samaasi palveluun.
 – Kyseessä on ajan ilmiö, sanoo väitöskirjatutkija  Mikko Hänninen  Aalto-yliopistosta. Hänninen tutkii asiakastyytyväisyyttä.
 Hännisen mukaan perimmäinen syy tähän on se, että nykyään sekä yritykset että julkiset yhteisöt kaipaavat yhä enemmän tietoa asiakaskokemuksesta päätöksenteon tueksi.
 – Digitalisaatio luo painetta kehittää toimintoja tähän suuntaan, Hänninen sanoo.
 Nykyään asiakaskokemuksen mittaaminen on kustannustehokasta, mikä tarkoittaa käytännössä sitä, että datan saaminen on yhä halvempaa ja nopeampaa.
 HUS korostaa potilaskeskeisyyttä
 Esimerkiksi Helsingin ja Uudenmaan sairaanhoitopiiri HUS satsaa vahvasti toiminnan laadun ja sen mittaamisen kehittämiseen. Pari vuotta sitten HUS palkkasi Suomen ensimmäisen laatuylilääkärin  Sanna-Maria Kivivuoren .
 Kivivuoren tehtäviin kuuluvat laatu- ja potilasturvallisuusasiat. Yhtenä keskeisimpänä tehtävänä on vastava uuden laatujärjestelmän JCI:n käyttöönotosta. H hakee myös hoitotyön laatuun liittyvää magneettisairaalastatusta.
 Molempien myöntävinä tahoina ovat kansainväliset organisaatiot ja myöntämisperusteina kansainvälisten laatukriteerien täyttyminen.
 Kivivuoren mukaan HUS:ssa laadun kehittämisen keskeinen nimittäjä on potilaskeskeisyys ja se, että potilas tulee kuulluksi.
 Jatkossa sairaanhoitopiirissä harkitaan myös sitä, että potilaita tai heidän edustajiaan kutsutaan mukaan erilaisiin työryhmiin, joissa suunnitellaan toiminnan kehittämistä.
 – Hoidon laadun kehittämistyössä meillä on jo yksi potilasedustaja, joka on tuonut ryhmään hyviä kehittämisideoita, sanoo Kivivuori.
 Potilaalle voitaisiin myös antaa mahdollisuus tehdä henkilökunnan tapaan poikkeamailmoituksia  HaiPro-järjestelmään .
 HUS pyytää potilailtaan palautetta tekstiviestillä. Matti Myller / Yle
 Tällä hetkellä HUS:n potilaalla on valittavanaan monta erilaista tapaa antaa palautetta saamastaan palvelusta.
 Nopein palautteenantoväylä on tekstiviesti. HUS:ssa asioinut potilas saa tekstiviestin, jossa tiedustellaan, olisiko potilas valmis suosittelemaan saamaansa hoitoa lähiomaisilleen ja ystävilleen.
 Muita palautteenantotapoja ovat muun muassa mahdollisuus tehdä erilaisia muistutuksia sekä kanteluita ja vahinkoilmoituksia viranomaisten kautta.
 Potilaan näkemys tulee esille myös potilaiden muodostamien kokemusasiantuntijaraatien kautta.
 HUS:n verkkosivuilla  on palautteenantomahdollisuus kenelle tahansa.
 Onko asiakaspalautteella vaikutusta?
 Se, miten hyvin organisaatio pystyy hyödyntämään saamaansa asiakaspalautetta, riippuu muun muassa siitä tavasta, jolla asiakaskysely on toteutettu.
 Pikapalautejärjeslmät, joissa palaute annetaan plussaa tai miinusta painamalla, ovat tässä suhteessa ongelmallisia. Niiden avulla voi saada kultakin päivältä vain keskiarvon siitä, miten päivä on sujujut.
 – Yksittäisiä isoja ongelmia tai onnistumisia on vaikea mitata tällä tavalla, väitöskirjatutkija Mikko Hänninen sanoo.
 Hyödyllisintä palautetta palveluntarjoaja voi saada suoraan asiakkaalta.
 – Asiakkaiden syvähaastattelut ja jutteleminen asiakkaan kanssa on paras tapa saada onnistumisia tai yksittäisiä epäkohtia tietoisuuteen, Hänninen sanoo.
 Hännisen mukaan myös organisaation koolla on vaikutusta siihen, miten asiakaspalaute näkyy toiminnassa.
 – Pienemmissä organisaatioissa ei monesti ole riittävästi resurssia tehdä tarkkaa analyysia saaduista asiakaspalautteista, ja toteuttaa useita asiakkailta tulleita korjausehdotuksia.
 Esimerkiksi HUS on saanut tänä vuonna asiakaspalautteita 216 000 kappaletta, mikä ylittää koko vuodelle asetetun tavoitteen eli 200 000 palautteen rajan. Laatuylilääkäri Sanna-Maria Kivivuoren mukaan suurin osa palautteista on myönteistä ja kannustavaa.
 Korjaavaa palautetta tulee sekä hoidon saatavuudesta että hoidossa tapahtuneista asioista.
 Palautteiden perusteella sairaanhoitopiiri on korjannut toimintaansa monella tavalla. Esimerkiksi tiedonsaantia on parannettu selkeyttämällä opasteita ja ohjeita sekä kehittämällä ruotsinkielistä palvelua.
 Potilaan yksityisyyttä on pyritty varmistamaan siten, että lääkärinkierto pidetään lääkärin kansliassa eikä monen hengen potilashuoneissa.
 Myös potilaan kohtaamista on parannettu henkilökunnan koulutuksella.
 "Tulevaisuus on osin paluuta entiseen"
 Aalto-yliopiston väitöskirjatutkija Hänninen pitää hyvänä HUS:n suunnitelmia osallistaa potilaita päätöksentekoon.
 – Tämä on juuri oikea tapa saada asiakkaan, tässä tapauksessa potilaan, ääni kuuluviin, Hänninen sanoo.
 Etenkin terveydenhuollossa pitää kuitenkin ottaa huomioon se, että on hyvin erilaisia potilaita, joilla on hyvin erilaisia tarpeita ja hoitokertomuksia.
 – On mietittävä miten näistä lukuisista palautteista valitaan ne, jotka huomioidaan ja jotka aiheuttava toimenpiteitä, sanoo Hänninen.
 Hänninen uskoo, että tulevaisuudessa palautteenantojärjestelmät tulevat jalostumaan vielä paljon nykyisestä. Tämä voi merkitä osittain paluuta entiseen.
 – Tulevaisuus voi tarkoittaa osin paluuta entiseen eli asiakkaiden syvähaastatteluihin, joissa kuunnellaan oikeasti asiakkaita ja heidän mielipiteitään, Hänninen sanoo.

Asiakaspalautetta halutaan nyt joka paikassa – Suomen suurin sairaanhoitopiiri HUS pyytää potilaita mukaan jo päättäviin pöytiin


Summary: Poliisiammattikorkeakoulu teki muutoksen, koska osalla nykyopiskelijoista on vaikeuksia tuottaa ymmärrettävää tekstiä.

Poliisiammattikorkeakoulun hallitus on päättänyt tiukentaa kirjallisen kokeen valintakoevaatimuksia. Vastaisuudessa kouluun ei pääse, jos kirjallisen kokeen pistemäärä jää hyvin pieneksi.
 Päätöksen taustalla on koulun opettajien huomio, että muutamilla opiskelijoilla on kirjoitusvaikeuksia. Ilmiö ei ole vielä yleinen, mutta trendi on huolestuttava.
 – Joissakin tapauksissa kieli on kieliopillisesti ja rakenteellisesti niin heikkoa, että se haittaa tekstin ymmärtämistä, sanoo koulun rehtori  Kimmo Himberg .
 Poliisiammattikorkeakoulussa on huomattu, että vaikka kirjoitusongelmista kärsivillä opiskelijoilla oli vaikeuksia jo valintakokeen kirjoitustehtäväosuudessa, riitti valintakokeen kokonaispistemäärä kuitenkin läpipääsyyn. Nyt tähän halutaan muutos.
 – Ajatus on se, että jos pistemäärä jää alle kahden, niin silloin hylätään, Himberg sanoo.
 Poliisiammattikorkeakoulun valintakokeen enimmäispistemäärä on sata pistettä. Kirjallinen koe on essee. Siitä on jaossa kaikkiaan 30 pistettä.
 Kirjallinen koe on pistemäärältään samanarvoinen valintaperuste kuin psykologinen osio. Kuntokokeesta, haastatteluosiosta sekä yksilö- ja ryhmätehtävistä on kustakin jaossa vähemmän pisteitä.
 Tällainen on valintakokeen kirjallinen koe Esseekoe mittaa poliisin ammatin kannalta olennaisen tärkeitä kirjallisia perusvalmiuksia. Kokeen kesto on kaksi tuntia. Kokeessa arvioitavat avaintaidot ovat tutkivan kirjoittamisen eli vaativan referoinnin ja perustelemisen taitoja: kuinka hyvin hakija pystyy vertailemaan eri tekstien sisältöjä ja näkökulmia toisiinsa, tekemään omia johtopäätöksiä ja perustelemaan niitä sekä jäsentelemään omaa tekstiään. Esseekokeessa hakijan edellytetään olevan hyvin perehtynyt valintakoekirjaan. Hakija saa koetilaisuudessa tehtäväkseen kirjoittaa esseen tehtävänannossa ilmoitetusta aiheesta. Esseessä on vertailtava toisiinsakolmea eri artikkelia. Kaksi vertailtavaa artikkelia on peräisin etukäteen luetusta artikkelikokoelmasta, yksi lyhyt artikkeli jaetaan vasta koetilaisuudessa. Hakijan tulee käsitellä artikkelien yhteyksiä, yhtäläisyyksiä ja eroja, yhdistellä tietoja ja näkökulmia sekä perustella omia johtopäätöksiään. Hakijan on osoitettava tuntevansa tehtävänannossa mainitut kaksi artikkelia, ymmärtävänsä niiden ajatuskulut ja avainkäsitteet ja kykenevänsä hyödyntämään artikkelien sisältöjä mielekkäällä tavalla oman esseensä rakentamisessa. Artikkelikokoelma ei saa olla koetilaisuudessa esillä, vaan artikkeleiden sisältö on hallittava muistinvaraisesti. Jos hakija ei esseessään osoita tuntevansa tehtävänannossa mainittuja artikkelikokoelman artikkeleja, hänet hylätään. Koetilaisuudessa jaettava artikkeli on lyhyt, pituudeltaan 2–5 sivua. Se on joka valintakokeessa eri. Lähde: Poliisiammattikorkeakoulu
 Kirjoitustaito on poliisin tärkein taito
 Kirjoitustaito on poliisiksi haluavan tärkein valintakoetta varten opeteltavissa oleva taito. Moni hakija ei kuitenkaan välttämättä itse tiedä kirjoittavansa huonosti.
 Poliisille kirjoitustaito on ensiarvoisen tärkeää, sillä poliisin laatimat asiakirjat ovat juridisesti sitovia. Varsinkin rikostutkinnassa esitutkintapöytäkirjojen laadinta on käytännössä kirjallisen tekstin tuottamista.
 Mutta myös aivan tavallinen rangaistusvaatimus on laadittava niin, että tapahtuman kuvaus on selkeä ja ymmärrettävä. Poliisilta vaadittavan kirjallisen tuotoksen on oltava tarkkaa ja täsmällistä. Ja se on vaativaa työtä.
 Rehtori Kimmo Himberg tukeutuu asiantuntijoihin ja muistuttaa, että kirjoittamaan oppii, kun lukee hyvää tekstiä. Edes lukihäiriö ei ole este poliisiksi. Ongelmat ovat muualla.
 – Nämä viimeisimmät PISA-tulokset ovat erittäin huolestuttavia. Jos nuorista suomalaispojista kolmannes sanoo, että he eivät lue yhtään mitään muuta kuin pakon edessä, niin se ei lupaa hyvää. Pitäisin tätä erittäin vakavana yhteiskunnallisena ongelmana.
 Himbergin mukaan huoli ei koske ainoastaan poliisia, vaan koko maailma menee siihen suuntaan, että yhä useammat ammatit ovat asiantuntija-ammatteja. Niihin ammatteihin tekstin tuottaminen liittyy aina.
 Poliisin ammatissakin sukupuolierot ovat tasoittumassa. Kymmenen vuotta sitten 12 prosenttia poliiseista oli naisia. Tällä hetkellä joka viides töissä oleva poliisi on nainen.
 Mutta poliisiksi opiskelevista jo joka kolmas on nainen. Kimmo Himberg ei vielä uskalla ennustaa, miten uudistettu valintakoevaatimus tulee näkymään tulevien opiskelijoiden sukupuolijakaumassa.
 – Suuntaus on ihan selvä, mutta se ei varmaan liity tähän kielen osaamisen kysymykseen.
 Suomen ainoassa poliisioppilaitoksessa on huomattu, että maahanmuuttajataustaiset opiskelijat näyttäisivät pärjäävän kirjoitustaidoissa siinä missä muutkin.
 – Kyllä tämä on selkeästi kantasuomalaisten haaste, rehtori Himberg toteaa.
 Lue myös:
 Valtiovarainministeriö kasvattaisi poliisien koulutusmääriä jo ensi vuonna – rehtori: "Näihin tiloihin emme saa mahdutettua sitä määrää"

Huonoa suomea kirjoittava ei pääse enää poliisiksi – Valintakokeen kirjallisesta kokeesta tulee karsiva


Katolinen kirkko ei enää jatkossa sovella kirkon sisällä paljastuneisiin hyväksikäyttötapauksiin niin kutsuttua "paavillista salassapitoa".
 Salassapitoluokitus on korkein mahdollinen kirkon sisällä, ja sen soveltaminen on luonut hyväksikäyttötapausten ympärille vaikenemisen kulttuuria. Paavillisen salassapidon on kritisoitu suojelevan lasten hyväksikäyttäjiä, hiljentävän uhreja ja häiritsevän rikosten tutkintaa.
 Paavi Franciscus  ilmoitti laajamittaisiksi luonnehdituista muutoksista tiistaina. Uutistoimistojen mukaan paavin julkaisemat asiakirjat ohjeistavat ilmoittamaan hyväksikäyttöepäilyistä viranomaisille. Lisäksi ne kumoavat velvollisuuden, jonka mukaan ilmoittajan tai epäillyn uhrin pitäisi vaieta teoista.
 Paavi Franciscus on kuitenkin korostanut, että kirkonjohtajien pitää edelleen suojella hyväksikäyttötapauksiin liittyvää tietoa luottamuksen ja turvallisuuden nimissä.
 Uudistusten yhteydessä Paavi Franciscus linjasi, että jatkossa kaikki alle 18-vuotiaita esittävät pornografiset kuvat ovat Vatikaanin silmissä "lapsipornoa". Aiemmin sen piiriin on laskettu alle 14-vuotiaita koskeva materiaali, kertoo uutistoimisto AP.
 Katolinen kirkko on jo pitkään rypenyt hyväksikäyttöskandaaleissa. Hyväksikäytön kohteina on ollut myös lapsia ja  nunnia.  Paavi on myöntänyt kirkon  vähätelleen ja peitelleen ongelmia.
 Tiukan salassapidon kumoaminen oli yksi kirkon johtajien vaatimuksista hyväksikäyttöä koskeneessa huippukokouksessa helmikuussa.
 Lisää aiheesta:
 "Hän laittoi tuntihotellin sängyn tärisemään ja halusi painia kanssani, kuten aina" – Yle tapasi katolisen papin hyväksikäytön uhrin Vatikaanissa
 Paavi Franciscus: Lapsia hyväksi käyttävät papit ovat "saatanan työkaluja"
 Vatikaanin huippukokous päättyi – Katolinen kirkko jäi ilman selvää toimintasuunnitelmaa lasten hyväksikäytön estämiseksi

"Paavillisen salassapidon" velvollisuus poistuu katolisen kirkon hyväksikäyttötapauksista


Summary: Kestävien rahoitustuotteiden määritelmästä löydettiin sopu.

Vihreiden sijoitustuotteiden viidakko selkenee, sillä EU:ssa on päästy sopuun kestävien rahoitustuotteiden määritelmästä. Neuvotteluiden saaminen maaliin on sulka Suomen EU-puheenjohtajakauden hattuun, arvioi europarlamentaarikko  Sirpa Pietikäinen  (kok.), joka on käynyt neuvotteluita Euroopan parlamentin puolesta.
 EU-maiden neuvosto ja parlamentti pääsivät sopuun kestävien rahoitustuotteiden määritelmästä eli EU-jargonilla taksonomiasta maanantai-iltana. Sijoittajat saavat jatkossa selkeämpää tietoa siitä, miten ympäristö- ja ilmastoystävällisiä rahoitustuotteet ovat.
 Parlamentin toisena pääneuvottelijana toiminut Pietikäinen arvioi, että tämä on ehkä merkittävin ilmastoteko, jonka EU on tehnyt. COP25-ilmastoneuvottelut päättyivät Madridissa viikonloppuna laihoin tuloksin, eivätkä EU-maat ole löytäneet täyttä yksimielisyyttä ilmastotavoitteista.
 – Jos me saamme suunnattua isot eläkerahat ja muut sijoitusmassat tukemaan myönteistä työtä, väitän, että tämä on merkittävin ilmastoteko, mitä voimme tehdä, Pietikäinen sanoo STT:lle.
 Sirpa Pietikäinen Yle
 Hän odottaa, että kriteeristö on valmis noin vuoden sisällä. Listan kokoaminen siirtyy nyt neuvottelukuntaan, jossa istuu tieteellisiä ja finanssialan asiantuntijoita.
 – Kriteereiden valmistelu on jo pitkällä. Siellä on aika paljon samaa kriteeristöä, jota investoijat käyttävät Suomessakin omien arviointiensa pohjalla, Pietikäinen kertoo.
 Hiilivoimaakin yritettiin ujuttaa
 Helpolla sopu ei syntynyt, vaan kompastuskivinä olivat hiilen polttaminen ja ydinvoima.
 Vähän yllättäen kivihiiliriippuvaiset itäisen EU:n maat yrittivät ujuttaa puhtainta mahdollista hiilen polttotekniikkaa vihreiden investointien listalle. Pietikäisen mukaan asiasta käytiin iso vääntö. Lopputulemana hänen mukaansa oli, etteivät kiinteät fossiiliset polttoaineet voi koskaan olla luokiteltavissa vihreiksi.
 Ydinvoimasta löydettiin kompromissi, joka jättää oven auki uusille investoinneille, mutta edellyttää kokonaisharkintaa pitkän aikavälin riskeistä. Varsinkin Ranska ja Britannia ajoivat itäisemmän EU:n maiden kanssa muotoilua, joka tukee ydinvoimaa. Sen sijaan Luxemburg, Itävalta ja ydinvoimasta lähivuosina luopuva Saksa olivat varovaisia.
 Ilmastonmuutoksen vastainen taistelu leimaa Euroopan unionin vasta käynnistynyttä viisivuotiskautta. Uusi komissio on tuomassa lähivuosina lukuisia konkreettisia esityksiä, jotta EU saavuttaa ilmastotavoitteensa hiilineutraaliudesta vuosisadan puoliväliin mennessä.

Suomen puheenjohtajakaudelle osui sittenkin vielä yksi onnistuminen, jota kuvataan EU:n merkittävimmäksi ilmastoteoksi


Summary: Pelastuslaitos on kerännyt viikossa videollaan saman verran some-huomiota kuin yleensä neljässä vuodessa.

Keski-Pohjanmaan ja Pietarsaaren alueen pelastuslaitoksen viikon takainen video on herättänyt kansainvälistäkin huomiota. Sitä on katsottu lähes 4 miljoonaa kertaa. Kommentteja on tullut niin Euroopasta kuin Kaukoidästä.
 Video on lähtenyt laajaan lentoon: pelastuslaitoksen facebookista sitä on jaettu yli 34 000 kertaa ja se on kerännyt 3 000 kommenttia. Twitterissä se jaettiin vasta eilen.
 Videossa veteliläinen palomies näyttää, kuinka  onnistuu ujuttautumaan tikkaiden välistä  27 x 27 -senttisestä kolosta.
 Yleensä pelastuslaitos tavoittaa sosiaalisessa mediassa vuodessa noin 800 000 ihmistä.
 "Notkea ja ketterä"
 Palomestari  Antti Kätevän  mukaan video kertoo siitä, että pelastustoimessa tarvitaan muutakin kuin lihaksia.
 – Palomiehen on oltava myös notkea ja ketterä.
 Videossa muistutetaan, ettei vastaavaa kannata yrittää kotona. Kätevä sanoo, että olisi tietysti ollut hyvä, jos videon yhteyteen olisi saanut ujutettua myös vaikkapa muistutuksen siitä, että kannattaa tarkastaa joulun alla kodin palovaroittimet.
 – Mutta se ei ehkä ole yhtä hauskaa tai kiinnostavaa, myöntää Kätevä.
 Idea videoon napattiin itäeurooppalaisesta videosta, mutta veteliläispalomies valitsi vielä tiukemman välin, josta ahtautua.
 Kepeät oivallukset ovat lisääntyneet
 Suomen Pelastusalan Keskusjärjestön SPEKin turvallisuusviestinnän asiantuntija  Juha Hassila  liputtaa irtiottojen puolesta, sillä viestintä monipuolistuu ja monenlaisille tyyleille on kysyntää.
 Valistukselle on yhä paikkansa, mutta hauskat ja kepeät oivallukset ovat lisääntyneet.
 – Ne parantavat alan imagoa, ja enemmänkin: tuleehan siinä esiin myös konkreettisesti esiin, että kaverit pystyvät toimimaan haastavissa olosuhteissa, sanoo Hassila.
 Pelastuslaitosten ja muiden alan organisaatioiden aktiivisuus ja tyyli someviestinnässä vaihtelevat Suomessa vielä melkoisesti.
 Paloautojen tervehdykseen apua alan opiskelijalta
 Myös Keski-Pohjanmaan ja Pietarsaaren alueen pelastuslaitoksen joulutervehdys on herättänyt huomiota sosiaalisessa mediassa. Videolla seitsemän paloautoa vilkuttelee valojaan musiikin tahdissa, ja sillä nähdään myös tulitaidetta.
 Vuorokaudessa 90 000 katselukertaa kerännyt video on tuonut pelastuslaitokselle paljon palautetta – pelkästään positiivista.
 Joulutervehdys kuvattiin joulukuisena aamuna ruuhka-aikaan pian väistyvän paloaseman edustalla, vilkasliikenteisen kadun varrella, mikä toi omat haasteensa editointiin.
 Palomestari Antti Kätevä kertoo, että idean taustalla oli tarjous, josta ei voinut kieltäytyä. Media-alan opiskelija tarjoutui tekemään videon osana opintojaan.
 – Meillä on kyllä moneen keinot ja osaaminen, mutta videon editoinnissa huomaa, että kokeneella tekijällä ja vasta-alkajalla on eroa, sanoo Kätevä.
 Juttu pohjautuu osittain Svenska Ylen artikkeliin  Brandmännes julhälsning från Karleby får internationell uppmärksamhet .

Suomalaisten palomiesten videosta tuli maailmalla jättihitti – pian 4 miljoonaa on nähnyt, miten pienestä välistä palomies mahtuu


Summary: Ikaalisten seurakunnan työntekijöiden syytteet kuolemantuottamuksesta hylättiin. Seurakunta tuomittiin työturvallisuusrikoksesta.

Ikaalisten seurakuntaa ja kahta sen työntekijää syytettiin menehtyneen työntekijän kuolemantuottamuksesta. Pirkanmaan käräjäoikeus on nyt hylännyt syytteet kuolemantuottamuksesta.
 Mies kuoli Ikaalisissa viime syyskuussa jäätyään kaatuvan ison ruohonleikkurin alle.
 Seurakunnan kausityöntekijä oli ollut ajamassa päältäajettavalla ruohonleikkurilla, johon oli liitetty peräkärry, kun ne kaatuivat. Turma tapahtui hautausmaan rinteisessä maastossa.
 Poliisi kertoi syyskuussa, että tapahtumalla ei ole tiettävästi silminnäkijää. Mies löydettiin muutamien minuuttien päästä.
 Työntekijät olivat ajaneet nurmikkoa rinteessä ajamalla pitkittäin, mihin liittyy laitteen sivuttain kaatumisen vaara. Työntekijä oli syytehakemuksen mukaan ilmeisesti menettänyt ajoleikkurin hallinnan kannon ja juurakkojen vuoksi.
 Ikaalisten seurakunnalle tuli tuomio työturvallisuusrikoksesta, mutta rangaistus jätetään tuomitsematta. Myös toinen syytetyistä työntekijöistä tuomittiin työturvallisuusrikoksesta. Häntäkään ei tuomita rangaistukseen.
 Oikeuden mukaan työntekijän syyksi luettu työturvallisuusrikos on jäänyt abstraktin vaarantamisen tasolle, eikä sillä tai hänen huolimattomuudellaan ole ollut yhteyttä kuolemaan. Siksi oikeudenkäyntikuluja ei korvata.
 Seurakuntaa ei tuomittu rangaistukseen, koska työturvallisuusrikos katsottiin vähäiseksi.
 Tuomiot eivät ole lainvoimaisia.
 Asiasta lisää hetken kuluttua.
 Lue lisää:
 Seurakuntaa syytetään kuolemantuottamuksesta: Työntekijä jäi hautausmaalla ison ruohonleikkurin alle

Työntekijä jäi hautausmaalla ruohonleikkurin alle ja kuoli: Syytteet kuolemantuottamuksesta hylättiin


Oppositio jatkaa hallituksen hiillostamista al-Holin leirin kysymyksestä tiistaina, kun eduskunta ottaa välikysymyksen käsittelyynsä.
 Oppositio esittää välikysymyksen erityisesti ulkoministeri  Pekka Haavistolle  (vihr.), joka on asiassa vastuuministeri.
 Yle seuraa hetki hetkeltä välikysymyskeskustelun etenemistä eduskunnassa Välikysymyskeskustelua voi seurata suorana joko TV1:ltä, Yle Areenasta tai klikkaamalla jutun pääkuvaa
 Oppositio haluaa muun muassa tietää, onko leirillä olevia lapsia ja äitejä tulossa Suomeen ja onko asiasta tehty virallista päätöstä hallituksessa.
 Hallituspuolueet osaltaan vastasivat kysymykseen maanantaina, kun ne tiedottivat linjastaan al-Holin kysymyksessä.
 Pääministeri  Sanna Marinin  (sd.) hallituksen ”selkeä tahtotila on kotiuttaa lapset niin pian kuin mahdollista”. Sen sijaan velvoitetta aikuisten kohdalla ei ole.
 Aikuisia koskee tapauskohtainen harkinta, jonka tekevät viranomaiset. Harkinnassa otetaan huomioon sekä lasten etu että mahdollinen turvallisuusuhka, jonka aikuisen palauttaminen Suomeen toisi tullessaan.
 Vaikka Marinin hallitus teki poliittisen päätöksen maanantaina linjastaan, se ei kuitenkaan vastaa kaikkiin opposition esittämiin kysymyksiin.
 Avoinna olevat kysymykset liittyvät ulkoministeri Pekka Haaviston toimintaan, jota on myös  ulkoministeriön sisältä arvosteltu pelolla johtamiseksi ja omavaltaiseksi .
 – Onko hallitus ollut tietoinen ministeri Haaviston toimista ja yksimielisesti hyväksynyt toimet, välikysymyksessä kysytään.
 Samalla oppositiopuolueet haluavat tietää, miten tasavallan presidentti  Sauli Niinistöä  on asiasta informoitu.
 Välikysymyksen ovat allekirjoittaneet kaikki oppositiopuolueet. Hallituksen luottamuksesta äänestetään keskiviikkona.
 Lue lisää:
 Hallituksen al-Hol-linjaukselle omilta joukoilta kehuja, oppositio haki jo eripuran aineksia
 Suomalaislapsia autetaan al-Holista, viranomaiset ratkaisevat äitien avustamisen – Lue, miten hankala asia al-Hol on ollut ministereille

Yle seuraa hetki hetkeltä: Hallitus vastaa opposition välikysymykseen al-Holista – katso suorana kello 14


Summary: Vedenjakelu keskeytyy ja on jo osaksi keskeytynyt Klaukkalan, Lepsämän, Metsäkylän ja Vantaan Syväjoen kylän alueilla.

Rikkoutunut päävesijohto aiheuttaa vedenjakelun keskeytymisen Klaukkalassa tänään tiistaina. Asiasta tiedottaa  Nurmijärven Vesi .
 Tarkemmat alueet, joita häiriö koskee, ovat Klaukkala, Lepsämä, Metsäkylä ja Vantaan Syväojan kylä. Vesijohto hajosi Klaukkalan Ohikulkutien MT 132:n työmaalla.
 Nurmijärven Veden mukaan osassa alueita vedenjakelu on jo voinut keskeytyä ja vesijohdon paine vaihtelee.
 Nurmijärven Vesi arvioi tiedotteessaan, että koko alueella vedenjakelu keskeytyy "muutamassa tunnissa". Tiedote on julkaistu klo 11.55.
 Nurmijärven Veden mukaan päävesijohtoa korjataan parhaillaan. Korjauksen arvioitu kesto on kahdeksan tuntia.

Päävesijohto rikkoutui Klaukkalassa – vedentulo loppuu koko alueella aivan pian


Kerromme kohta lisää.

Selvitysmies ehdottaa: Lääkärihelikopteri sittenkin Lappeenrantaan eikä Uttiin


Summary: Tutkinnanjohtaja rikosylikomisario Kari Siivo kertoo, että poliisilla on vahvaa näyttöä siitä, että epäillyt henkilöt ovat Ruotsin, Tanskan ja Albanian kansalaisia. Ja että kaikkien epäiltyjen alkuperä olisi Balkanilla, Albaniassa.

Poliisin mukaan eilen Olympiaterminaalissa kiinniotetut epäillyt huumerikolliset ovat Ruotsin, Tanskan ja Albanian kansalaisia.
 Kaikkien kiinniotettujen epäilty alkuperä on kaikilla kuitenkin Balkanin alueelta, Albaniasta.
 Poliisin mukaan sinetöidystä kontista Esoiista olisi löytynyt kokaiinia. Poliisi tutkii edelleen asiaa.
 Aiemmin tänä aamuna poliisi kertoi, että Espoossa ja Helsingin olympiaterminaalissa eilen tapahtuneet poliisioperaatiot liittyvät huumerikollisuuteen.
 Useita henkilöitä on otettu kiinni, ja poliisi on takavarikoinut suuren määrän huumausainetta.
 Miesten tunkeutumisen Karapellontiellä sijaitsevan yhtiön varastotiloihin epäillään liittyvän huume-erään.
 Kemikaaliyhtiön ei epäillä liittyvän rikokseen.
 Epäillyt otettiin kiinni illalla Olympiaterminaalista, kun he olivat poistumassa maasta. Kaikki epäillyt ovat ulkomaan kansalaisia.
 Uutinen täydentyy.

Ylen tieto maanantaisesta poliisioperaatiosta: Espoon kontissa kokaiinia, konnat kiinni sattumalta


Summary: Ylöjärven kaupunki myy säätiölle muistometsäalueen.

Vuoden 2019 alussa kuolleelle Eppu Normaalin perustajiin kuuluneelle  Mikko Saarelalle  perustetaan Ylöjärvelle muistometsä.
 Saarela kuoli 60-vuotiaana vaikeaan sairauteen.
 Ylöjärven kaupunginhallitus hyväksyi Mikko Saarelan muistometsäalueen myynnin Luonnonperintösäätiölle maanantaina.
 Kaupunki myy säätiölle 14,24 hehtaaria metsää Mastosvuorelta Asuntilan pohjoispuolelta. Kauppahinta on 49 000 euroa. Kauppa on tarkoitus tehdä alkuvuodesta 2020.
 Mikko Saarela oli ylöjärveläisen Eppu Normaali -yhtyeen alkuajan basisti ja biisintekijä. Myös yhtyeen nimi oli Saarelan ehdotus. Saarela oli koulutukseltaan biologi ja hänet tunnettiin luonnonystävänä.
 Muistometsäksi suunniteltu alue on muutaman kilometrin päässä Ylöjärven keskustasta. Alue on kallioista ja puustoltaan monipuolista. Osassa metsää kasvaa nuorta luonnontilaista männikköä, mutta notkelmissa on myös vanhempia kuusia, haapoja ja koivuja.
 Saarelan leski  Eeva Saarela  kertoi aiemmin, että alue on Mikko Saarelan nuoruuden maisemia. Biologian opettajana Mikko Saarela piti tärkeänä sitä, että koulujen lähellä on metsää.
 Lue lisää:
 Eppu Normaalin entinen jäsen ja sanoittaja Mikko Saarela on kuollut
 Eppu Normaalin Mikko Saarelalle perustetaan muistometsä: "Se on kaunis, taianomainen alue"

Eppu Normaalin Mikko Saarela saa muistometsän nuoruuden maisemiinsa – basisti tunnettiin luonnonystävänä


Summary: Opposition mukaan Helme on kielenkäytöllään vahingoittanut Suomen ja Viron suhteita.

Viron oikeistopopulistista Ekre-puoluetta edustava sisäministeri  Mart Helme  nauttii Viron parlamentin luottamusta.
 Riigikogu äänesti Helmen luottamuksesta tiistaiaamuna. Paikallaolleista jäsenistä 44 äänesti epäluottamuksen puolesta ja 42 sitä vastaan. Mennäkseen läpi epäluottamuslauseen olisi pitänyt saada vähintään 51 ääntä,  kertoo Viron yleisradioyhtiö.
 Epäluottamusäänestys pidettiin oppositiossa olevan reformipuolueen aloitteesta sen jälkeen, kun sisäministeri Helme sunnuntaina kyseenalaisti Suomen uuden hallituksen pätevyyden ja luonnehti Suomen pääministeri  Sanna Marinia  "myyjätytöksi".
 Myöhemmin Helme totesi, etteivät hänen sanomisensa vastanneet Viron hallituksen linjaa. Helme on myös sanonut, että hänen sanomisiaan on tulkittu väärin.
 Viron pääministeri  Jüri Ratas  pyysi jo aiemmin anteeksi Helmen lausuntoja mutta totesi, etteivät ne johda toimenpiteisiin. Myös Viron presidentti  Kersti Kaljulaid  välitti anteeksipyyntönsä tasavallan presidentti  Sauli Niinistön  kautta.
 Epäluottamusäänestys koski nimenomaan Helmeä, ei koko Viron hallitusta.
 Reformipuolueen puheenjohtaja  Kaja Kallas  perusteli äänestystä sillä, että Helme on kielenkäytöllään vahingoittanut Suomen ja Viron välisiä suhteita, pilannut Viron mainetta ja väheksynyt naisia. Kallas vaati Helmen eroa.
 Lisää aiheesta:
 Analyysi: Viron hallitus on tunkkainen herrakerho, ja sisäministerin kommentit Sanna Marinista ovat siitä surullinen esimerkki
 Viron presidentti Kaljulaid pyysi anteeksi maansa sisäministerin tölväisyä – Helme pyysi myös anteeksi, mutta pitkin hampain

Viron oppositio hävisi äänestyksen – Suomen pääministeriä solvannut Mart Helme nauttii Riigikogun luottamusta


Summary: Hamina-Kotkan satama ja sen entinen tekninen johtaja tekivät kumpikin toisistaan tutkintapyynnöt poliisille.

Hamina-Kotkan satama on sopinut riitansa entisen teknisen johtajansa  Teppo Jokimiehen  kanssa.
 Satamayhtiö purki Jokimiehen työsuhteen kesällä 2017, koska se epäili, että Jokimies olisi jakanut pienurakoita yrityksille ilman kilpailutusta ja saanut yhtiöiltä henkilökohtaista hyötyä.
 Satamayhtiö teki myös poliisille tutkintapyynnön. Asiaa tutkittiin luottamusaseman väärinkäyttönä ja lahjuksen ottamisena.
 Syytteet jätettiin nostamatta
 Asiaan liittyi Jokimiehen kesämökilleen pari vuotta aiemmin tilaama aallonmurtaja, jota epäiltiin lahjukseksi. Sen olivat rakentaneet yhtiöt, jotka olivat saaneet muita enemmän urakoita.
 Satamayhtiön alettua selvittää asiaa Jokimies ei ollut maksanut aallonmurtajasta vielä mitään, koska asiasta oli näin sovittu urakoitsijan kanssa. Aallonmurtajan hinnaksi oli sovittu 10 000 euroa.
 Poliisin esitutkinnassa selvisi, että aallonmurtaja oli maksamatta, koska se oli huonosti tehty. Asiasta ei ollut vielä toimitettu laskua Jokimiehen tekemän reklamaation vuoksi.
 Jokimiehen epäiltiin myös jakaneen urakoita kilpailuttamatta ja poikkeuksellisesti tuntihinnoin.
 Esitutkinnassa ei kuitenkaan voitu osoittaa, että tuntihinnoittelua olisi käytetty väärin tai että esimerkiksi kunnossapitoruoppausten kilpailuttamatta jättämisestä ja tuntihinnoittelusta olisi aiheutunut satamayhtiölle taloudellista vahinkoa.
 Tuntihinnoittelu on ollut esitutkinnan perusteella yleinen ja useimmiten soveliain laskutustapa sataman hankkeissa. Aiheetonta laskutusta tai ylihinnoittelua ei havaittu.
 Syyttäjä päätti viime joulukuussa, ettei asiassa ole näyttöä syytteiden nostamiseksi.
 Juttu kääntyi päälaelleen
 Keväällä 2019 juttu kääntyi päälaelleen, kun Jokimies ja paikallinen yrittäjä tekivät tutkintapyynnöt satamayhtiön johtohenkilöistä esimerkiksi kunnianloukkauksesta, väärästä ilmiannosta ja kilpailumenettelyrikoksesta.
 Rikosnimikkeinä tutkinnassa olivat törkeä kunnianloukkaus, väärä ilmianto sekä kilpailumenettelyrikos.
 Erimielisyydet on nyt kuitenkin haudattu. Satamayhtiö ja Teppo Jokimies ovat sopineet riitansa tuomioistuinjohtoisessa sovittelumenettelyssä Kymenlaakson käräjäoikeudessa.
 Osapuolet toteavat tiedotteessaan riitansa sovituiksi. Satamayhtiö ja Jokimies eivät halua kommentoida asiaa enempää.
 Lue lisää:
 Suursatama epäili satamapomoa aiheettomasti väärinkäytöksistä ja purki työsopimuksen: "Pahinta oli, että nimeni tuli julki"
 Suursataman lahjusjuttu kääntyi päälaelleen – epäillyiksi joutuneet syyttävät nyt kunnianloukkauksista ja vääristä ilmiannoista

Satama sopi riitansa entisen pomonsa kanssa – epäiltiin aiheettomasti väärinkäytöksistä


Summary: Lokakuussa 2020 HDC:n johtajana aloittava tanssija ja koreografi Antti Lahti ei vielä tee linjavetoja.

Helsingin kaupunginteatterin tanssiryhmän Helsinki Dance Companyn johtajaksi on valittu tanssija, koreografi  Antti Lahti , 40.
 Helsinki Dance Companylla on Suomessa poikkeuksellinen asema ainoana kiinteän ammattiteatterin yhteydessä toimivana pysyvänä kokoonpanona.
 Lahti vastaa 46 vuotta sitten perustetun tanssiryhmän taiteellisesta laadusta ja toiminnan kehittämisestä. Kaksivuotinen määräaikainen sopimus alkaa lokakuussa 2020.
 Uusi johtaja kertoo ottavansa haasteen vastaan innostuneena ja nöyränä.
 – Haluaisin nähdä itseni varmistamassa, että tanssitaidetta kehitetään osana Helsingin kaupunginteatterin ohjelmistoa, ja että tanssijoiden työpaikat säilyvät, Lahti sanoo Ylen haastattelussa.
 HDC:n loisteliaimmat ajat eivät ole nyt
 Lahti on heti nimitysuutisen jälkeen varovainen sanoissaan. Hän ei tee linjavetoja, eikä rönsyile puheissaan.
 – Olen vasta saanut tietää tästä duunista. Saan johdettavakseni huippuammattilaisista koostuvan ryhmän, hän tyytyy sanomaan, kun kysymys on HDC:n tulevasta profiilista.
 Toinen asia on se, millaisia töitä tanssijoille on tarjolla kaupunginteatterissa. Nyt osa tanssijoista on tehnyt pelkästään musikaaleja, osa tanssinut nykytanssiteoksissa.
 – Linjavetojen aika on sitten, kun olen päässyt aloittamaan työn. Silloin katsotaan myös tanssijoiden työkenttäkokonaisuutta tilanteen mukaan. Minun pitää saada tilanteesta enemmän tietoa, Lahti sanoo.
 Lahti on kovan työn edessä. Helsingin kaupunginteatterin johtaja  Kari Arfmann   totesi vajaa vuosi sitten Ylelle , että tulevan tanssiryhmän vetäjällä on oltava rohkeutta myös vaikeisiin päätöksiin.
 Muutoksia tarvitaan, jotta asema Suomen merkittävimpänä nykytanssin näyteikkunana ja suunnannäyttäjänä olisi palautettavissa.
 – Jos tarkastelee ryhmän historiaa, sen loisteliaimmat hetket eivät ole nyt, Arfmann sanoi haastattelussa.
 Ohjelmistoa kansainvälisen ja moniarvoisen Helsingin tarpeisiin
 Nykytanssin kentällä eletään mielenkiintoisia aikoja. Yksi muutos on luvassa, kun Tanssin talo valmistuu Helsinkiin vuodenvaihteessa 2021–22.
 Miten Tanssin talo vaikuttaa Helsinki Dance Companyn toimintaan?
 – Varmasti selvitämme yhteistyömahdollisuuksia, koska samassa kaupungissa ollaan, Lahti sanoo.
 Toinen mielenkiintoinen kysymys liittyy kansainvälisyyteen. Helsinki Dance Companyn suhteet maailmalle ovat vaihdelleet johtajien mukaan. Edellisen johtajan  Jyrki Karttusen  kaudella (2013–2019) HDC esitti vain kotimaisia teoksia.
 – Kansainvälisyyteen suhtaudun niin, että ensisijajisesti pitää luoda ohjelmistoa kansainvälisen ja moniarvoisen Helsingin tarpeisiin.
 Antti Lahti on valmistunut Turun konservatoriosta tanssijaksi vuonna 1999. Hän on täydentänyt opintojaan suorittamalla Taideyliopiston teatterinjohtajakoulutuksen vuosina 2012–13.
 Lahti on työskennellyt tanssijana Turun Aurinkobaletissa sekä tanssijana ja koreografina kuopiolaisessa Tanssiteatteri Minimissä. Minimin taiteellisena johtajana Lahti työskenteli 2006–14.
 Tällä hetkellä Lahti toimii Tanssin Aika -festivaalin taiteellisena johtajana.

Helsinki Dance Company sai uuden vetäjän – Antti Lahti aikoo turvata tanssitaiteen aseman Helsingin kaupunginteatterissa


Summary: Sangley Pointin kansainvälisestä lentokentästä toivotaan tulevaisuudessa vaihtoehtoa Manilan nykyisille kentille.

Filippiineillä China Communications Construction Co -yhtiö on voittanut tarjouskilpailun pääkaupunki Manilan eteläpuolelle rakennettavasta lentokentästä.
 Kiinan valtion omistama yhtiö on luvannut rakentaa Sangley Pointin lentoaseman 10 miljardilla dollarilla eli noin 9 miljardilla eurolla, Filippiinien viranomaiset tiedottavat.
 Hanke toteutetaan yhteistyössä Caviten maakunnan hallinnon kanssa, kommentoi paikallishallinnon edustaja  Jesse Grepo  tiistaina pidetyssä lehdistötilaisuudessa.
 Sangley Pointin lentokentällä on tällä hetkellä vain yksi kiitorata, jota käytetään lähinnä rahtiliikenteeseen ja yleisilmailuun.
 Nyt sovittu hanke tarkoittaa kentän merkittävää laajentamista ja avaamisen matkustajaliikenteelle. Tämä vaatii muun muassa merenpohjan kuivattamista uuden kentän tarpeisiin.
 Sangley Pointin laajennus on osa Filippiinien hallituksen käynnistämää infrastruktuurin uudistusohjelmaa, uutistoimisto Reuters raportoi.
 Presidentti  Rodrigo Duterten  kaudella Filippiinit on parantanut suhteitaan Kiinaan ja asettanut maiden välejä hiertävät aluekiistat syrjään. Vastineeksi Filippiinit on saanut lupauksia lainoista ja investoinneista, joista monet ovat vielä toteutumatta.
 Kiina on viime vuosina investoinut paljon ulkomaalaisiin satamiin ja lentokenttiin niin sanotun One Belt, One Road -hankkeen myötä. Kiinan uudeksi silkkitieksi kutsutun suurhankkeen on määrä parantaa yhteyksiä Aasiasta Lähi-itään ja Eurooppaan.

Kiina rakentaa Filippiinien pääkaupungille uuden lentokentän – Valtionyritys voitti 10 miljardin dollarin sopimuksen


Teknologiateollisuuden ja Teollisuusliiton työriitaan ei saatu tiistaina uutta sovintoehdotusta. Sovittelua jatketaan keskiviikkona kello 8, kertoo valtakunnansovittelijan toimisto Twitterissä.
 Osapuolten neuvotteluja ovat hiertäneet näkemyserot palkankorotusten tasosta.
 Työriidan sovittelua  jatkettiin maanantaina  usean päivän jälkeen. Teollisuusliitto hylkäsi valtakunnansovittelija  Vuokko Piekkalan  ensimmäisen sovintoehdotuksen joulukuun alussa.
 Teknologiateollisuuden työehdot ovat merkittävä päänavaus, sillä niillä on vaikutusta muidenkin alojen palkankorotuksiin.

Teknologiateollisuuden ja Teollisuusliiton työriidassa ei sovintoesitystä, sovittelu jatkuu huomenna


Summary: Ammattiliittoa mietityttää mahdollinen syrjiminen ja jäsenmaksujen perintärekisterin käyttö.

Mekaanisen metsäteollisuuden työsulku saattaa johtaa oikeustoimiin.
 Metsäteollisuus julisti mekaanista metsäteollisuutta koskevan työsulun vastineeksi Teollisuusliiton kolmipäiväiselle lakolle. Kuusi vuorokautta kestävä työsulku päättyy huomenna keskiviikkona. Neuvotteluja työriidassa jatkettiin tänään tiistaina, mutta  ilman tulosta .
 Teollisuusliiton Lapin ja Oulun aluepäällikkö  Martti Rauhala  sanoo, että työnantaja on saattanut syyllistyä syrjimiseen, koska työsulku koskee vain ammattiliiton jäseniä.
 – Tämä saattaa aiheuttaa oikeustoimia seuraavien viikkojen ja kuukausien aikana. Katsotaan nyt, mihin tämä johtaa. Mutta kyllä tässä tällainen syrjintä-näkökulma vaikuttaa olevan, Rauhala sanoo.
 Lisäksi liittoa mietityttää se, miten työnantaja on saanut tietoonsa sen, ketkä ovat liiton jäseniä. Rauhalan mielestä ei ole myöskään selvää, saako työnantaja käyttää liiton jäsenmaksujen perintärekisteriä.
 – Sitäkin todennäköisesti kyseenalaistetaan, ja luultavasti oikeusasteissa.
 Hän myös muistuttaa, että osa jäsenistä maksaa liiton maksut itse.
 Metsäteollisuus ihmettelee väitteitä
 Metsäteollisuuden työmarkkinajohtaja  Jyrki Hollménin  korviin Rauhalan väitteet kuulostavat erikoiselta.
 – Työriita on liittojen välinen. Teollisuusliiton lakot kohdistuvat Metsäteollisuuden jäsenyrityksiin. On selvää, että työnantaja kohdistaa työtaistelutoimensa toiseen osapuoleen eli ammattiliittoon, Hollmén sanoo.
 Hollménin mukaan työnantaja voi käyttää hyväkseen liittojen jäsenmaksujen perintärekisteriä.
 – Työnantaja joutuu keräämään tiedon ammattiliiton jäsenyydestä työsuhdeasioiden hoitamista varten. Tästä asiasta on tietosuojavaltuutetun lausunto, eli niiden tietojen käyttö tällaisessa tilanteessa on tietenkin myös mahdollista, hän sanoo.
 Työsulku polttaa joulukuusta kertyvät lomat
 Työsulun vuoksi työntekijöille ei kerry joulukuulta lomapäiviä. Rauhala uskoo, että kyseessä ei ole sattuma.
 – Työnantaja on laskenut, että kolmen lakkopäivän jälkeen kun laitetaan vähän aikaa työsulkua, niin työpäivien määrä tässä kuussa jää alle neljääntoista, Rauhala sanoo.
 Rauhalan mielestä lomien polttamista voidaan sanoa "kettuiluksi".
 – Varmaan se on sitäkin. Kyllä työnantaja ja omistaja osaavat laskea, miten lomat kertyvät, hän sanoo.
 Teollisuusliiton Lapin aluepäällikkö Martti Rauhala pitää työnantajan "kettuiluna" sitä, että työsulun vuoksi työntekijöille ei joulukuussa kerry lomapäiviä. Jarno Tiihonen / Yle
 Vuosiloman ansainnassa pääsääntö on, että työntekijä ansaitsee vuosilomaa niiltä kalenterikuukausilta, joina hänelle kertyy yhteensä vähintään 14 työpäivää. Mekaanisessa metsäteollisuudessa lakon ja työsulun vuoksi työpäiviä kertyy vain 13.
 Liittyykö työsulun pituus siihen, että sen vuoksi joulukuusta ei kerry lomia?
 – Tämä toimenpide harkittiin Teollisuusliiton lakkopäätöstä vastaan ja meidän tavoitteenamme oli saada Teollisuusliitto neuvottelupöytään ja päästä jatkamaan sopimuksen työstämistä, Hollmén kommentoi.
 Miksi työnantaja tekee tahallaan tappiota?
 Työntekijöiden lakkoillessa työnantajat korostavat yrityksille aiheutuvia taloudellisia tappioita. Mutta miksi työnantaja sitten tahallaan ottaa takkiin asettamalla työsulun?
 – Se on hyvä kysymys. Onko maailmalla nyt liikaa kapasiteettia, että sahatavaraa ei tarvitse tehdä ulos. Työsulku on hyvä keino pitää vapaapäiviä, joista ei tarvitse maksaa palkkaa, Rauhala pohtii.
 Metsäteollisuus perustelee työsulkua työehtosopimuksen syntymisen vauhdittamisella.
 – Mekaanisessa metsäteollisuudessa jokainen työsulkupäivä johtaa 5–10 miljoonan euron taloudellisiin menetyksiin. Työsulku on kuitenkin Metsäteollisuus ry:n ainoa keino yrittää vauhdittaa työehtosopimuksen syntymistä ja saada aito neuvotteluyhteys Teollisuusliittoon, kirjoitetaan  Metsäteollisuuden nettisivuilla .
 Mekaanisen metsäteollisuuden työsulku on koskenut 32 sahaa, vaneri-, viilu-, ja liimapuutehdasta ja niissä noin 3500 työntekijää.
 Lue myös:
 Teknologiateollisuus ja Teollisuusliitto polkaisevat tänään käyntiin  uuden sovittelukierroksen työehdoista  – riitaa "vain" palkankorotuksista
 Lakko loppuu, mutta 6 vuorokauden työsulku hiljentää sahat heti huomenna – vientiteollisuuden työriidan ratkaisua ei ole näköpiirissä

Teollisuusliiton aluepäällikkö: Mekaanisen metsäteollisuuden työsulku saattaa johtaa oikeustoimiin


Summary: Turun tuomiokirkon joulukuusessa loistaa yhteensä 720 lamppua.

Turun tuomiokirkon ympärillä riittää kuhinaan joulun aikaan. Monen katse kiinnittyy upeaan kuuseen, mutta kuusen valot on aseteltu melko ylös.
 Oudolle ripustukselle antaa selityksen työpäällikkö  Mikko Sivonen  Destian Energiaverkot-yksiköstä.
 Kuusen valot on aseteltu niin, ettei niitä ole kuusen juureen asti sähköturvallisuussyistä.
 – Sähköturvallisuussäännöksien ja kaupungin vaatimuksien mukaisesti valaistus on varustettu sähköisillä suojauksilla, ja sijoitettu niin, ettei kukaan vahingossa pääse vaurioittamaan valaisimia tai johtoja ja sitä kautta aiheuttamaan mahdollista sähkötapaturman vaaraa, kertoo Sivonen.
 Lisäksi valaistuksen sijoituksella ehkäistään ilkivaltaa. Lamppuihin ei yllä maasta käsin, jolloin houkutus hetken mielijohteesta tehtyyn ilkivaltaan pienenee huomattavasti.
 Joulukuusen alaosan valottomuus näkyy parhaiten, kun seisoo lähellä kuusta.  Minna Rosvall / Yle
 Vuoden 2019 joulukuusi  on kaadettu Maskussa . Kuusi on 22 metriä korkea ja ikää sillä on 43 vuotta. Kaadettaessa se painoi 3 500 kiloa. Rungon läpimitta on 68 senttimetriä.
 Valot asetellaan perinteisesti
 Destia on valaissut ykköskuusen kolme kertaa alkaen vuodesta 2017. Valaisimet on ripustettu samoja periaatteita noudattaen kuin viime vuonna.
 Työpäällikkö Mikko Sivonen kertoo, että valaistuksen asentavat kokeneet työntekijät, jotka ovat tehneet työn lukuisia kertoja. Kahta samanlaista kuusta ei ole olemassa, joten joka vuosi valot ovat hieman eri tavalla.
 Lamput ovat pitkäikäisiä ja energiatehokkaita led-lamppuja. Olosuhteet tuulessa ja tuiskussa aiheuttavat kuitenkin sen, että joitain lamppuja rikkoutuu joka vuosi.
 Yhden lampun rikkoutuminen ei kuitenkaan aiheuta muiden lamppujen pimentymistä. Rikkoutuneita lamppuja vaihdetaan tarpeen vaatiessa jo joulun aikana.
 Tuomiokirkon portailta katsottuna selviää, että kuusen takanakin on laaja valoton kohta. Minna Rosvall / Yle
 Ilkivaltaa harvoin ykköskuuselle
 Viime vuosien eli Destian aikana kuusen valaistus ei ole kohdannut ilkivaltaa. Työpäällikkö Mikko Sivonen myöntää, että jännitystä on ollut ilmassa kerran joulukuusen valojen sytytyksessä.
 – Ensimmäisenä vuonna lamppuja sytyttäessä meinasi jäädä sydämen lyönti väliin, kun lamput sytytettiin suunnitellusti ”lähtölaskennan” päätteeksi. Sekunnin päästä lamput kuitenkin sammuivat vikavirtasuojauksen lauetessa. Onneksi suoja saatiin viritettyä välittömästi uudelleen ja valot syttyivät parin sekunnin pimeyden jälkeen, kertoo Sivonen.
 Tämän jälkeen valoihin on tehty parannuksia muun muassa uusimalla ikivanha syöttökaapeli ja vaihtamalla sähköinen suojaus varmemmin toimivaan tekniikkaan.
 Lue lisää:
 Valtakunnan ykköskuusi kaadettiin Maskussa – katso, kuinka 43-vuotias komistus pääsi matkalleen kohti Turun tuomiokirkkoa

Suomen ykköskuusen valojen outo asettelu herättää hämmennystä – alaosa ilman valoja, taustalla turvallisuusnäkökohdat


Summary: Kyseessä on esimmäinen kerta, kun entinen armeijan ja hallinnon korkea-arvoinen johtaja tuomitaan kuolemaan Pakistanissa.

Pakistanilainen tuomioistuin on tuominnut maan entisen hallitsijan  Pervez Musharrafin  kuolemaan maanpetoksesta.
 Tuomio liittyy vuoden 2007 tapahtumiin, jolloin Musharrafia alettiin syyttää perustulain kumoamisesta ja poikkeustilan laittomasta julistamisesta. Pakistanissa oli tuolloin suuria mielenosoituksia.
 Tuomio maanpetoksesta on ollut vireillä vuodesta 2013 lähtien, kertoo  Britannian yleisradioyhtiö BBC.
 – Pervez Musharraf on todettu syylliseksi artiklan 6 mukaisesti Pakistanin perustuslain rikkomisesta, hallinnon lakiviranomainen  Salman Nadeem  sanoo Reutersin mukaan.
 Tuomiota pidetään poikkeuksellisena maassa, jossa sotilasvallan edustajia harvoin tuomitaan rikoksista, kertoo uutistoimisto AFP.
 Musharraf nousi Pakistanin johtohahmoksi vuoden 1999 vallankaappauksessa ja toimi myöhemmin maan presidenttinä.
 Viime vuosina hänen kerrotaan oleskelleen Dubaissa. Ex-presidentin kerrotaan olevan erittäin sairas. On epätodennäköistä, että hän pystyy matkustamaan Pakistaniin ja ottamaan vastaan tuomionsa. Musharraf ei ollut läsnä myöskään tiistain oikeudenkäynnissä.
 Pakistanin silloinen presidentti Pervez Musharraf vierailulla Valkoisessa talossa, presidentti George W. Bushin luona. Bush tuki Musharrafia ja Pakistan sai Bushin ja Obaman kausilla, 2005–2015 Yhdysvalloilta 1-2 miljardia dollaria sotilasapua vuosittain. Press information department/EPA
 Lisää aiheesta:
 BBC: Pervez Musharraf: Pakistan ex-leader sentenced to death for treason

Pakistanin entinen presidentti Musharraf on tuomittu kuolemaan


Korkein hallinto-oikeus (KHO) on kumonnut Kajaanin kaupunginvaltuuston ja Pohjois-Suomen hallinto-oikeuden  päätökset koskien Murtomäen osayleiskaavaa  (KHO), joka olisi sallinut tuulivoimapuiston rakentamisen. Kajaanin Murtomäkeen on suunniteltu yhteensä yhdeksän tuulivoimalan rakentamista.
 Korkeimman hallinto-oikeuden mukaan valtuuston kahden vuoden takainen päätös oli lainvastainen. KHO:n mukaan kaava ei perustu lainmukaisiin selvityksiin ja vaikutusten arviointiin.
 Suurin ongelma ovat sudet. Korkeimman hallinto-oikeuden mukaan kaavan valmistelussa on jäänyt huomattava epävarmuus siitä, kuinka merkittäviä haittavaikutuksia tuulivoimaloilla olisi alueen susille. KHO:n päätöksen mukaan kaava-alue on kokonaisuudessaan susien ydinaluetta ja alueella on myös tunnettuja susien pesäpaikkoja.
 Ilmatar Energy Oy ei ole vielä tutustunut maanantaina julkistettuun päätökseen, eikä ota vielä kantaa hankkeen tulevaisuuteen.
 – Joudutaan käymään vielä keskustelua Metsähallituksen ja Kajaanin kaupungin kanssa ja sitten katsotaan, missä homma kokonaisuudessaan menee, Ilmatar Energy Oy:n toimitusjohtaja  Erkka Saario  kommentoi.
 Murtomäen tuulivoimapuisto on osa isompaa  Piiparinmäki-Murtomäki tuulivoimahanketta , jossa Kajaanin ja Pyhännän alueelle nousisi jopa 50 tuulivoimalaa.
 – Piiparinmäen osalta hanke on käynnissä ja etenee suunnitellusti, Saario sanoo.

Sudet kaatoivat tuulivoimakaavan Kajaanissa – yhdeksän tuulivoimalan tulevaisuus katkolla


Summary: Aller keskittyy jatkossa ydinliiketoimintoihinsa mediaan ja markkinointipalveluihin.

Aller Media myy Suomi24-keskustelualustan ja Treffit24-palvelun City Digital Groupille. Alustat henkilöstöineen siirtyvät uudelle omistajalle vuodenvaihteessa, kertoo Aller  tiedotteessaan .
 Kauppahintaa ei julkisteta. Suomi24:n ja Treffit24:n mediamyynnin liikevaihto oli viime vuonna lähes kaksi miljoonaa euroa ja on kasvanut yli 50 prosenttia kolmen viime vuoden aikana.
 City Digital Group on erikoistunut digialustoihin ja omistaa entuudestaan muun muassa City-lehden, Deitti.netin ja TableOnline.fi:n.
 – Ostimme Suomi24:n saadaksemme yhä suuremman markkinaosuuden digitaalisesta mediamyynnistä ja vahvistaaksemme markkina-asemiamme deittailumarkkinoilla. Haluamme nostaa Suomi24.fi:n roolia Suomen keskustelevimpana mediana, sanoo City Digital Groupin toimitusjohtaja  Ilkka Lavas  tiedotteessa.
 Aller keskittyy nyt ydinliiketoimintojensa median ja markkinointipalveluiden brändien kehittämiseen. Allerin mediabrändejä ovat Seiska, Katso ja All Over Press. Markkinointipalveluihin kuuluvat Aller Ideas, Data Refinery sekä Dingle.
 Aller ilmoitti marraskuussa, että Suomi24-sähköposti lakkautetaan. Käyttäjä voi halutessaan siirtää sen toiselle, maksulliselle alustalle.

Aller myi Suomi24:n City Digital Groupille


Hallitus tuomitsee al-Hol-asiakirjojen tietovuodot ulkoministeriöstä ja muista viranomaislähteistä medialle.
 Valtioneuvoston kanslia kertoo tiedotteessa, että hallitus edellyttää, että vuodot tutkitaan huolellisesti.
 Hallitus käsitteli tietovuotoja neuvottelussaan maanantaina.
 Useat mediat, mukaan lukien Yle, ovat tehneet juttuja vuodettuihin asiakirjoihin pohjaten.

Hallitus jyrähti al-Hol-asiakirjavuodoista medialle – vaatii asiasta huolellista tutkintaa


Summary: Julkisen talouden näkymät ovat synkentyneet aiemmasta ennusteesta.

Merkit talouskasvun hidastumisesta ovat Suomessa varsin selvät, katsoo Suomen Pankki.
 Se arvioi tänään julkaistussa talousennusteessaan, että korkeasuhdanne on Suomessa ohi ja kasvu hidastuu tilapäisesti kansainvälisen talouden heikkenemisen takia.
 Jotain hyvääkin talouden saralla näkyy.
 – Edellytykset talouden kasvun nopeutumiselle ovat kuitenkin olemassa. Ostovoima kasvaa, ja kotitalouksilla on varaa kuluttaa enemmän, pankin tiedotteessa todetaan.
 Huono uutinen hallituksen työllisyystavoitteelle
 Pankin tänään julkaiseman ennusteen mukaan Suomen talouskasvu hidastuu ensi vuonna alle yhteen prosenttiin, tarkalleen sanottuna 0,9 prosenttiin.
 Lukema on tullut kesäkuun ennusteesta alaspäin. Vielä tuolloin ensi vuodelle ennustettiin 1,5 prosentin kasvua.
 Bruttokansantuotteen kasvu kiihtyy 1,1 ja 1,3 prosenttiin vuosina 2021–2022. Vauhtia antaa euroalueen talouden ja maailmantalouden elpyminen vähitellen, mikä virkistää Suomessakin taloutta ja vientiä.
 Talouskasvun hidastuminen vaikuttaa työmarkkinoihin. Suomen Pankki ennustaa, että ensi vuonna työttömyysasteen lasku pysähtyy väliaikaisesti eikä työllisyys olennaisesti kasva. Työttömyys pysyy kuitenkin pienempänä kuin viime vuosina.
 Hallituksen 75 prosentin työllisyysastetavoitteelle kasvun hidastuminen on ikävä uutinen. Suomen Pankki ennustaa, että vuonna 2022 työllisyysaste nousee reiluun 73 prosenttiin.
 Julkisen talouden näkymät synkentyneet
 Suomen Pankin arvion mukaan julkisen talouden pitkän aikavälin kestävyysvaje on nyt suurempi verrattuna edelliseen, vuosi sitten tehtyyn arvioon.
 Kestävyysvajeen selittää suurilta osin väestön ikääntyminen, ja nyt sitä koskevaa arviota on synkentänyt julkisen talouden näkymien heikkeneminen lähivuosina.
 – Julkisen talouden pitkän aikavälin näkymien kannalta tavoite työllisyysasteen nostamisesta 75 prosenttiin lähivuosina onkin perusteltu. Tämän jälkeen on syytä pyrkiä vielä korkeampaan, hyvään pohjoismaiseen tasoon, kommentoi Suomen Pankin pääjohtaja  Olli Rehn .
 Koulutustason laskusta huolta
 Työllisyyden kohenemisen edellytyksiä on syytä parantaa useilla samaan suuntaan vaikuttavilla toimenpiteillä.
 Keskeisiä, mahdollisia toimia ovat pankin arvion mukaan työvoiman tarjontaa kasvattavat rakenteelliset uudistukset, samoin kuin kustannuskilpailukyvyn parantaminen sekä pyrkimys vähentää työmarkkinoiden kohtaanto-ongelmia.
 Viimeisten 10 vuoden aikana työn tuottavuuden kehitys on ollut heikkoa. Etenkin pidemmällä aikavälillä hyvin toimiva koulutusjärjestelmä parantaa mahdollisuuksia työn tuottavuuden kasvuun.
 – Suomessa nuorten aikuisten keskimääräinen koulutustaso alkoi laskea noin 10–15 vuotta sitten. Kehitys on kansainvälisesti poikkeavaa ja Suomen kannalta huolestuttavaa, kommentoi pääjohtaja Rehn tiedotteen mukaan.
 Pankin ennusteeseen voi tutustua  Euro ja talous -verkkojulkaisussa .
 Lue myös:
 Danske Bank nostaa kasvuennustettaan
 Työmarkkinoilla eletään nyt selvää kyttäysvaihetta – Postin tilanne lisää hermostuneisuutta: Joko keskusjärjestöjen olisi puututtava peliin?
 Suomi saa EU-komissiolta huomautuksen julkisten menojen kasvusta – "Riski huomattavasta poikkeamasta vuonna 2020"
 OP paransi varovasti ennustetta tämän vuoden talouskasvusta – ensi vuoden ennuste jumissa puolessa prosentissa
 Saksa välttyi täpärästi taantumalta – Valtiovarainministeri: "Kasvu on silti heikkoa"

Suomen Pankki: Merkit talouskasvun hidastumisesta ovat Suomessa varsin selvät – huono uutinen hallituksen työllisyystavoitteelle


Summary: Hallitusohjelman puolesta äänesti 105 kansanedustajaa.

Pääministeri  Sanna Marinin  (sd.) hallituksen ohjelma on saanut eduskunnan tuen. Tiistaina aamulla järjestetyssä äänestyksessä 105 edustajaa äänesti ohjelman puolesta.
 14 kansanedustajaa oli poissa ja 80 äänesti ohjelmaa vastaan.
 Eduskunta käsitteli maanantaina Marinin hallituksen ohjelmaa, joka on käytännössä sama kuin  Antti Rinteen  (sd.) hallituksen.
 Kun hallitus vaihtuu toiseen, eduskunnan pitää käsitellä uusi ohjelma. Pääministeri Marin toikin ohjelman eduskunnan käsittelyyn tiedonantona.
 Maanantaisessa keskustelussa hallituspuolueet puolustivat ohjelmaa ja sanoivat sen toteuttamisen olevan hyvässä vauhdissa.
 Oppositiosta sekä perussuomalaiset että kokoomus kritisoivat hallitusta. Kokoomuksen mukaan hallitusohjelman talousperusta on rakennettu hiekalle ja perussuomalaisten mukaan pääministerin vaihdoksen takia olisi pitänyt järjestää uudet vaalit.
 – Olisi ollut palvelus demokratialle, jos Rinteen eroilmoituksen myötä olisi järjestetty uudet eduskuntavaalit, perussuomalaisten eduskuntaryhmän puheenjohtaja  Ville Tavio  sanoi.
 Uudet vaalit palvelisivat perussuomalaisten tarkoitusperiä, koska puolue on reilussa johdossa puoluekannatusmittauksissa. Vähintään Tavion mielestä nyt olisi pitänyt miettiä tosissaan hallituksen kokoonpanoa.
 Hallituskriisin alusta alkaen oli kuitenkin selvää, ettei hallitusohjelmaa eikä hallituksen kokoonpanoa haluta muuttaa. Hallituspuolue keskustan luottamus Antti Rinteeseen pääministerinä oli mennyt ja se halusi vain vaihtaa hallituksen vetäjää.
 – Pilkkuakaan ei tarvitse meidän takia muuttaa, Kulmuni sanoi hallituskriisin keskellä.
 Iltapäivällä eduskunnassa käsitellään opposition välikysymystä hallituksen toiminnasta al-Holin tapauksessa.
 Lue lisää:
 Yle seurasi hallitusohjelman käsittelyä eduskunnassa: "Rinteen eroilmoituksen myötä olisi pitänyt järjestää uudet eduskuntavaalit"

Pääministeri Sanna Marinin hallituksen ohjelma sai enemmistön tuen eduskunnassa


Summary: Kolumbiassa Claudia Lópezin suosiota on pidetty merkkinä muutoksesta miesten hallitsemassa yhteiskunnassa.

Bogotan ensimmäinen naispormestari  Claudia López  on avioitunut tyttöystävänsä, senaattori  Angélica Lozanon  kanssa.
 Kolumbia on hyvin uskonnollinen ja konservatiivinen maa, mutta samaa sukupuolta olevien avioliitot ovat laillisia ja homopareilla on oikeus adoptoida lapsia myös oman perheensä ulkopuolelta.
 – Kiitoksia tästä mahtavasta vuodesta! Saavutin tohtorintutkinnon, voitin pormestarinviran ja nain elämäni rakkauden! López hehkutti Instagramissa.
 Kolme vuotta seurustellut pari avioitui maanantaina yksityistilaisuudessa.
 Aikaisemmin senaattorina toiminut keskusta-vasemmistolainen López valittiin Bogotan tulevaksi pormestariksi lokakuussa. Hän astuu virkaan tammikuun ensimmäisenä päivänä.
 López on ensimmäinen nainen ja avoimesti homoseksuaali henkilö, joka on tullut valituksi Kolumbian pääkaupungin korkeimpaan virkaan. Tätä pidetään merkkittävänä askeleena kohti tasa-arvoa, sillä Kolumbiaa on perinteisesti johtanut miehistä koostuva eliittii, uutistoimisto AFP kirjoittaa.

Bogotan ensimmäinen naispormestari nai tyttöystävänsä


Summary: Kotitaloudet saavat tukea palkankorotuksista.

Danske Bank parantaa ennustettaan Suomen talouskasvusta tälle ja ensi vuodelle. Pankin mukaan Suomen talouden kasvu on jatkunut odotettua vahvempana.
 Danske Bank ennustaa Suomen talouden kasvavan tänä vuonna puolitoista prosenttia ja ensi vuonna prosentin verran. Aiemmin pankki ennusti tälle vuodelle 1,2 prosentin ja ensi vuodelle 0,8 prosentin kasvua.
 Yhtiön ekonomistien arvion mukana Suomen talous on selvinnyt vähällä verrattuna muuhun euroalueeseen ja yllättänyt syksyn aikana positiivisesti.
 Danske Bankin ekonomisti  Jukka Appelqvist  arvioi, että kotitaloudet saavat apua palkankorotuksista ja alhaisesta korkotasosta sekä inflaatiosta.
 – Yksityinen kulutus kiihtyi syksyllä, ja palkansaajien ostovoima jatkaa ennustejaksolla loivassa nousussa. Asuntovelalliselle lähivuodet näyttävät korkojen osalta rauhoittavilta, Appelqvist toteaa tiedotteessa.
 Luottamuskyselyiden mukaan ennustetta varjostavat kuitenkin yritysten ja kotitalouksien heikentyneet odotukset.
 Yhtiön suhdannekatsauksen mukaan vuonna 2021 maailmantalous elpyy ja Suomen talouden ennustetaan kasvavan 1,4 prosenttia. Kasvua tukevat vienti ja investoinnit.

Danske Bank nostaa kasvuennustettaan


Summary: Imatralle valmistuva puukoulu on kerännyt suurta kiinnostusta.

Yhä useammat kunnat ja kaupungit haluavat rakentaa uuden koulunsa tai päiväkotinsa puusta.
 – Trendi on selvä. Esimerkiksi noin neljäsosa viime vuonna käynnistyneistä kouluhankkeista on puurakenteisia, Puutuoteteollisuus ry:n toimitusjohtaja  Matti Mikkonen  kertoo.
 Puukoulutrendi on jatkunut vahvana myös tänä vuonna.
 – Kunnissa selvästi halutaan hyödyntää ja käyttää puuta, rakennusyhtiö YIT:n hankekehityspäällikkö  Marko Lehtinen  kertoo.
 YIT:llä on käytännön kokemusta kuntien kiinnostuksesta puurakentamiseen. Yhtiö rakentaa parhaillaan Suomen suurinta puukoulua, Mansikkalan koulukeskusta, Imatralle. Rakennuksen pitäisi valmistua ensi vuoden toukokuussa.
 Mansikkalan koulukeskus toteutetaan niin sanotulla elinkaarimallilla, joka tarkoittaa sitä, että YIT suunnittelee ja rakentaa keskuksen, mutta myös ylläpitää sitä 20 vuoden ajan.
 Mansikkalan koulukeskus valmistuu Imatralle ensi toukokuussa. Mikko Savolainen / Yle
 Suurkouluun tulee tilat lähes 1 400 lapselle ja nuorelle, päiväkodista lukioon. Tämän lisäksi rakennukseen tulee myös neuvola ja toimitiloja työväenopistolle ja yhdistyksille.
 Kiinnostus herännyt
 Suuren puukoulun rakennustyömaa on herättänyt paljon kiinnostusta myös muualla Suomessa.
 – Täällä on käynyt paljon vierailijoita eri kunnista, joissa suunnitellaan uuden koulun rakentamista, rakennustöiden valvoja  Pasi Huoponen  Mitra -kaupunkiyhtiöstä kertoo.
 Puukoulutrendiä ovat edistäneet jo aikaisemmin kaksi paljon julkisuutta saanutta puukouluhanketta.
 – Ensimmäinen oli Pudasjärven hirsikampus ja sen jälkeen Kuhmon puukoulu, puutuoteteollisuus ry:n toimitusjohtaja Matti Mikkonen kertoo.
 Imatralle valmistuvan koulukeskuksen liimapuupalkki- ja pilarirunko näkyy hyvin urheilusalissa. Mikko Savolainen / Yle
 Massiivipuu kiinnostaa
 Pudasjärven ja Kuhmon koulut on rakennettu massiivipuusta. Pudasjärvellä rakennusmateriaali on perinteistä hirttä ja Kuhmossa ristiinlaminoitua massiivipuulevyä eli clt-levyä.
 Massiivipuun käyttöä puurakentamisessa perustellaan erityisesti sisäilmakysymyksellä. Massiivipuun katsotaan edistävän hyvää sisäilmaa, koska massiivirakenteessa ei ole perinteistä muovista höyrysulkua. Jos höyrysulku alkaisi vuotaa, voisi muodostua kosteuspesäkkeitä, jotka taas saattavat aiheuttaa sisäilmaa pilaavia mikrobikasvustoja.
 Massiivipuu on täyttä, aitoa puuta, joka on suoraan puun rungosta sahattu rakennusmateriaaliksi. Sen katsotaan hengittävän eli ottavan vastaan ja luovuttavan kosteutta, mikä edistää hyvää sisäilmaa.
 Uuden koulukeskuksen ulkoseinissä on paksua lankkua. Mikko Savolainen / Yle
 Myös Mansikkalan koulukeskuksen päärakennusmateriaalina on puu. Se ei kuitenkaan ole tehty massiivipuusta, vaan puisen rungon eristeenä on käytetty eristevillaa, ja rakenteessa on höyrysulku. Runko on liimapuuta ja seinäpinnoissa, sekä ulkona että sisällä, on puuta. Ulkopinnoitus on tehty paksusta lankusta ja sisäpinnoilla on valkolakattua liimapuulevyä.
 Myös Imatralla harkittiin ensiksi Stora Enson tarjoamaa massiivipuuvaihtoehtoa. Lopulta päädyttiin kuitenkin puurunkorakennukseen.
 – Teimme innovaatioyhteistyötä Stora Enson kanssa ekokoulukonseptin pohjalta. Sen toteuttaminen ei ollut kuitenkaan aikataulusyistä mahdollista, joten jatkoimme omalta pohjalta, kertoo Imatran apulaiskaupunginjohtaja  Kaisa Heino .
 Imatran apulaiskaupunginjohtaja Kaisa Heinon mukaan puu valitoitui materiaaliksi muun muassa ympäristösyiden takia.  Mikko Savolainen / Yle
 Ympäristösyyt
 Imatralla perusteena puukoulun rakentamiselle oli ennen kaikkea ympäristöystävällisyys.
 – Puu sitoo hiiltä ja koulun hiilijalanjälki on näin paljon pienempi kuin vaikkapa betonikoululla, sanoo Imatran apulaiskaupunginjohtaja Kaisa Heino.
 Myös koulussa viihtyminen ja kouluhyvinvointi olivat tärkeitä tekijöitä puukoulupäätöstä tehtäessä.
 – Puurakennuksista on tutkimusnäyttöä, että ne tukevat rakennuksessa toimivien hyvinvointia, Imatran apulaiskaupunginjohtaja Kaisa Heino sanoo.
 Mansikkalan koulukeskuksen seinät on suurelta osin pinnoitettu valkolakatulla liimapuulevyllä. Mikko Savolainen / Yle
 Imatra on pistämässä kerralla kuntoon koulutilojaan. Kaupunkiin rakennetaan kolme uutta suurta koulukeskusta, joihin siirtyvät kunnan kaikki koululaiset.
 Imatrallakin useat koulut ovat parhaillaan evakkotiloissa, kun vanhoissa kouluissa on ilmennyt pahoja sisäilmaongelmia.
 Vähät kokemukset hidastavat
 Rakennusyhtiö YIT:n hankepäällikön Marko Lehtisen mukaan kunnilla olisi kiinnostusta rakentaa kouluja nimenomaan massiivipuusta. Se ei ole kuitenkaan ole vielä kovin helppoa.
 – Siinä on se ongelma, että massiivipuurakentamista on tehty vasta niin vähän. Siksi moni kunta pelkää lähteä sitä kokeilemaan, koska kokemuksia ei vielä juurikaan ole, Lehtinen kertoo.
 Puurakentamista haittaa yleisemminkin se, että sen valmistusta ei ole vielä saatu laajalle teolliselle pohjalle. Valmiita ratkaisuja ei ole tarjolla samassa mittakaavassa kuin betonirakentamisessa.
 – Puurakennukset joudutaan vielä suunnittelemaan pitkälti tapauskohtaisesti. Betonirakennuksia sen sijaan on tehty jo vuosikymmeniä, ja siellä on tarjolla monta kertaa koetellut ratkaisut, rakennustöiden valvoja Pasi Huoponen Mitra-kaupunkiyhtiöstä kertoo.
 Rakennustöiden valvoja Pasi Huoponen Mitra-yhtiöstä. Mikko Savolainen / Yle
 Myös Stora Ensolta vahvistetaan, että suuren mittaluokan puurakentaminen on vielä lapsenkengissä Suomessa.
 – Meillä on tehdas Itävallassa, ja siellä olemme tehneet kymmeniä erilaisia massiivipuurakennuksia, esimerkiksi kerrostaloja. Suomessa sen sijaan säädökset vapautuivat vasta vuonna 2016 niin, että täällä voi rakentaa puukerrostaloja, Stora Enson viestintäjohtaja  Satu Härkönen  kertoo.

Kaupunki sai tarpeekseen koulujen huonosta sisäilmasta – 1 400 lasta pääsee kohta Suomen suurimpaan puukouluun


Summary: Sunnuntain ja maanantain välisenä yönä rikkoutui kaukolämpöputki, joka aiheutti lämmöntuotannossa ongelmia eri puolilla kaupunkia.

Helsingin Punavuoressa Uudenmaankadun toinen kaista on avattu jälleen liikenteelle. Tie oli kokonaan suljettuna eilen maanantaina, sillä  sunnuntain ja maanantain välisenä yönä rikkoutui kaukolämpöputki , josta pulppusi tulikuumaa vettä kadulle.
 Putkirikko aiheutti maanantaina lämmöntuotannossa ongelmia eri puolilla Helsinkiä ja Uudenmaankatu suljettiin liikenteeltä, koska ei tiedetty kuinka paljon vesi oli vienyt maata asfaltin alta.
 – Tällä hetkellä tilanne näyttää hyvältä. Katurakenteiden kunto on selvitetty, eikä niissä näytä olevan mitään vikaa. Uudenmaankatu on siis avattu liikenteelle yhden kaistan osalta. Työmaa-alue on siinä toisella kaistalla vielä auki, putkea korjataan, kertoi Helen Oy:n viestintäpäällikkö  Seija Uusitalo  tiistaiaamuna.
 Uusitalon mukaan seuraavien päivien aikana selvinnee se, milloin katu saadaan kokonaan auki liikenteelle.
 Tarkkaa syytä putken rikkoutumiselle ei vielä tiedetä, mutta asiaa päästään tutkimaan tarkemmin tänään.
 Lue myös:
 Voiko Helsingin harvinaisen vakava putkirikko tapahtua uudestaan ja miksi putki meni rikki? 10 kysymystä lämpimän suihkuveden vieneestä vuodosta

Uudenmaankadun toinen kaista avattiin liikenteelle – Helsingissä sattuneen harvinaisen ison putkirikon syytä selvitetään


Summary: Ylen aamussa vierailleiden asiantuntijoiden mukaan lasten edun arviointi olisi helpompaa tehdä Suomessa, mutta se edellyttäisi myös äitien kotiuttamista.

Amnestyn Suomen osaston toiminnanjohtajan  Frank Johanssonin  mielestä turvallisuuskeskustelu al-Holin leirillä olevien suomalaisten ympärillä käy ylikierroksilla. Hänen mielestään on kummallista ajatella, että jokaisen kansalaisen turvallisuus olisi vaarassa, jos Suomeen tuodaan 5–10 naista al-Holin leiriltä.
 – Jos näin on, niin olen hiukan huolissani suomalaisten viranomaisten turvallisuustyöstä, Johansson totesi Ylen aamussa.
 Johansson myös huomauttaa, että ihmisoikeudet ovat turvallisuushuolen yläpuolella.
 – Koskaan ei voida tehdä sellaista linjausta, jossa ihmisoikeudet nollataan turvallisuushuolen takia. Aina pitää ottaa ihmisoikeudet huomioon ja tehdä turvallisuuslinjaus sen perusteella. Se puoltaisi (naisten ja lasten) kotiin hakemista.
 Mitä kauemmin lapset elävät al-Holin leirillä, sitä vahvempaa on radikalisoituminen ja sitä vaikeampi heidät on kasvattaa siitä pois, arvioi Pelastakaa lapset -järjestön pääsihteeri  Hanna Markkula-Kivisilta.
 – On ihan selvää, että lapset ovat leirillä massiivisen aivopesun kohteena. Mutta heidät on mahdollista kasvattaa siitä pois. Aivopesu ei poistu aivopesulla vaan sillä, että lapselle luodaan turvallisia kokemuksia ja uskoa, että muitakin vaihtoehtoja on.
 Lue tästä, mitä terrorismitutkija sanoi turvallisuusuhasta maanantain A-studiossa.
 Johansson, Markkula-Kivisilta sekä Psykologiliiton puheenjohtaja  Annarilla Ahtola  ovat tyytyväisiä hallituksen linjaukseen. Hallitus linjasi eilen maanantaina, että lapset halutaan kotiuttaa mahdollisimman pian. Viranomaiset ratkaisevat tapauskohtaisesti, tarkoittaako lapsen etu myös äidin tuomista Suomeen.
 – Nyt on ääneen sanottu se, että lapsen etu ratkaisee. On ollut turhauttavaa kuunnella keskustelua siitä, että lapsia autetaan mutta äitejä ei, koska sitä ei voida ratkaista kategorisesti. Hallitus on sanonut, että ratkaistaan tapauskohtaisesti, ja siihen olemme tyytyväisiä, Markkula-Kivisilta sanoo.
 Annarilla Ahtolan mukaan linjauksessa on myös ymmärretty se, että äidit liittyvät lapsen etuun, haluttiinpa heitä auttaa tai ei.
 – Valitettavasti lapselle on joskus edullisinta elää muualla kuin biologisen vanhemman kanssa. Mutta nyt puhutaan radikaalista lapsen ja vanhemman erottamisesta. Tavallisesti huostaanottokaan ei tarkoita, että lapsi ja vanhemmat erotetaan pysyvästi, Ahtola muistuttaa.
 Hallituksen al-Hol-linjaus: Selkeä tahtotila kotiuttaa lapset niin pian kuin mahdollista, aikuisten avustamiseen ei ole velvoitetta
 Ahtola myös huomauttaa, että vanhemman ideologia ei automaattisesti tee hänestä huonoa vanhempaa.
 – On tärkeä erottaa kaksi näkökulmaa: se, mitä ajatellaan heidän arvomaailmastaan ja se, millaisia vanhempia he ovat lapsilleen. Lapsen kannalta olennaista on, millaiset olot vanhempi järjestää lapselleen. Tällä hetkellä ne eivät tietenkään ole millään tavalla soveliaat lapselle, Ahtola sanoo.
 Voit katsoa koko keskustelun klikkaamalla jutun pääkuvaa.
 Aiheesta lisää:
 Hallituksen al-Hol-linjaukselle omilta joukoilta kehuja, oppositio haki jo eripuran aineksia
 Suomalaislapsia autetaan al-Holista, viranomaiset ratkaisevat äitien avustamisen – Lue, miten hankala asia al-Hol on ollut ministereille
 Psykologiliitto: Al-Holin lapsia ja äitejä ei pidä erottaa toisistaan

Suomen Amnestyn johtaja: Turvallisuuskeskustelu al-Holin suomalaisista käy ylikierroksilla – "Ihmisoikeuksia ei voi nollata turvallisuushuolen takia"


Summary: Poliisi tiedotti tänään liittyen eiliseen poliisioperaatioon. Poliisi kertoo tutkivansa törkeää huumausainerikosta.

Länsi-Uudenmaan poliisi kertoo tutkivansa eilisiin kiinniottoihin liittyen epäiltyä törkeää huumausainerikosta.
 Tutkintaa tehdään yhdessä KRP:n ja Tullin rikostorjunnan kanssa.
 Poliisi otti eilen kiinni useita henkilöitä, ja poliisi on takavarikoinut suuren määrän huumausainetta.
 Miesten tunkeutumisen Karapellontiellä sijaitsevan yhtiön varastotiloihin epäillään liittyvän kyseessä olevaan huume-erään. Yhtiön toiminnan ei epäillä liittyvän rikokseen.
 Epäillyt otettiin kiinni maanantai-iltana Olympiaterminaalista, kun he olivat poistumassa maasta.
 Kaikki epäillyt ovat ulkomaan kansalaisia.
 Tutkinnallisista syistä rikosepäilyn yksityiskohtia ei esitutkinnan tässä vaiheessa voida tarkemmin kertoa. Poliisi jatkaa rikoksen selvittämistä eikä tässä vaiheessa tiedota tutkinnasta enempää.
 Poliisi teki eilen mittavan piirityksen Espoossa. Olympiaterminaalissa laivan lähtö viivästyi myös, kun poliisi etsi rikollisia.
 Lue lisää:
 Poliisi otti useita kiinni satamassa, tapaus liittyy Espoon operaatioon – HS:n mukaan kohteena kemikaalivarastolla sinetöity kontti

Poliisi: Espoossa eilen varastoon tunkeutuneet etsivät huumeita – selvitystyö jatkuu


Summary: Neuvostoliiton entisen presidentin mukaan Yhdysvallat yrittää päästä asemaan, joka ei ole enää nykymaailmassa mahdollinen.

Neuvostoliiton entinen presidentti  Mihail Gorbatšov  on kritisoinut jyrkästi Yhdysvaltain ulko- ja turvallisuuspolitiikkaa.
 Gorbatšovin mukaan Yhdysvallat pyrkii irrottautumaan ydinaserajoituksista saadakseen absoluuttisen sotilaallisen ylivoiman.
 – Taustalla oleva syy siihen, miksi Yhdysvallat vetäytyy sopimuksista, on heidän halunsa poistaa kaikki sotavoimia koskevat rajoitukset ja saavuttaa absoluuttinen sotilaallinen ylivoima, Gorbatšov arvioi japanilaisen Asahi Shimbun -sanomalehden tiistaina julkaisemassa haastattelussa uutistoimisto Tassin mukaan.
 – Nykymaailmassa yhden valtion kiistaton johtoasema on kuitenkin mahdotonta, Gorbatšov jatkoi
 Yhdysvallat vetäytyi elokuussa INF-ohjussopimuksesta. Gorbatšovin ja Yhdysvaltain presidentin  Ronald Reaganin  vuonna 1987 allekirjoittama sopimus kielsi maasta laukaistavat lyhyen ja keskipitkän matkan ohjukset, jotka saavuttavat kohteensa hyvin nopeasti.
 Tällä hetkellä maiden ydinasevoimia rajoittaa vuonna 2010 Prahassa solmittu New start -sopimus, jonka on määrä umpeutua helmikuussa 2021.
 Gorbatšov mukaan Venäjän ja Yhdysvaltojen tulisi jatkaa neuvotteluja aseriisunnasta ja pyrkiä kohti ydinaseetonta maailmaa.
 – Jos turvallisuuden alueella on epävakautta, uusi asevarustelukilpa ajaa maailmanpolitiikan anarkian ja arvaamattomuuden tilaan. Tämä taas vaikuttaa kaikkien maiden turvallisuuteen, myös Yhdysvaltojen, Gorbatšov analysoi.

Mihail Gorbatšov: Yhdysvallat pyrkii irrottautumaan aserajoituksista saadakseen täydellisen sotilaallisen ylivoiman